Rumah condong ketika tidur
Oleh KOSMO!

25 Ogos 2020, 8:53 pm
Oleh IVAN AMIRUL
SIPITANG – Tidur 11 sekeluarga di Kampung Palakat, di sini dikejutkan apabila rumah didiami mereka tiba-tiba condong serta hampir roboh malam semalam.
Kejadian berkenaan hanya disedari kira-kira pukul 11.30 malam selepas ahli keluarga berkenaan terdengar bunyi bising yang kuat sebelum menyedari rumah didiami condong dan bertindak keluar menyelamatkan diri.
Bagaimanapun, tiada kemalangan jiwa dilaporkan manakala keluarga terbabit kini difahamkan menumpang di rumah ketua kampung kerana bimbang rumah mereka akan roboh.
Keluarga terbabit kemudian bertindak menghubungi Jabatan Bomba dan Penyelamat Malaysia (JBPM) Sabah untuk meminta bantuan.
Ketua Balai Bomba dan Penyelamat (BBP) Sipitang, Janil Jaya berkata, pihaknya menerima panggilan kecemasan mengenai kejadian itu pukul 8.33 pagi hari ini sebelum sepasukan bomba diarahkan ke lokasi kejadian.

“Setibanya di tempat kejadian, anggota bertugas mendapati memang terdapat sebuah rumah kayu yang hampir roboh.
“Pasukan bomba terus membuat pengstabilan untuk mengeluarkan motosikal dan barang peribadi penghuni rumah berkenaan.
“Anggota yang ditugaskan turut menyelamat beberapa ekor anak kucing yang terperangkap di rumah berkenaan,” katanya ketika dihubungi hari ini.
Sementara itu, Janil menyatakan keadaan rumah berkenaan setakat ini diklasifikasikan sebagai tidak selamat untuk didiami. – K! ONLINE


Dana BRF RM200 juta untuk usahawan
Oleh KOSMO!

25 Ogos 2020, 9:18 pm
SHAH ALAM – Perbadanan Usahawan Nasional Bhd. (PUNB) memperkenalkan inisiatif khas Pembiayaan Mudah Bumiputera (BRF) berjumlah RM200 juta bagi membantu usahawan bumiputera yang terjejas kesan akibat pandemik Covid-19.
Tawaran pembiayaan antara RM100,000 hingga RM1 juta itu ditawarkan kepada usahawan perusahaan kecil dan sederhana (PKS) bumiputera tempatan dengan anggaran pendapatan RM300,000 setahun.
Pengerusi PUNB, Tan Sri Noh Omar berkata, inisiatif daripada Pelan Jana Semula Ekonomi Negara (Penjana) itu bertujuan memastikan kemampuan dan kestabilan perniagaan PKS bumiputera dalam menghadapi perubahan norma pasaran ekonomi.
“Kami menjangkakan 1,000 usahawan menerima manfaat daripada pembiayaan ini bagi perbelanjaan operasi, modal kerja dan urusan berkaitan amalan prosedur operasi standard (SOP) Covid-19,” katanya.
Beliau berkata demikian pada sidang akhbar di kilang syarikat Mimoo Act Sdn. Bhd di Kampung Baru Subang, Seksyen U6 di sini semalam.
Turut hadir, Ketua Pegawai Eksekutif PUNB, Izwan Zainuddin.

Ujar Noh, BRF mengenakan kadar keuntungan 3.5 peratus setahun dengan tempoh pembayaran maksimum sehingga 5 tahun.
“Penerima turut diberikan penangguhan pembayaran selama enam bulan secara automatik bermula tarikh pengeluaran dana,” katanya.
Permohonan boleh dibuat bermula hari ini secara online menerusi portal PUNB iaitu www.punb.com.my manakala proses kelulusan mengambil masa 21 hari bekerja bagi pemohon yang mengemukakan dokumen lengkap.

Terdahulu, Noh menyerahkan cek pembiayaan berjumlah RM2 juta daripada PUNB kepada Mimoo Act, iaitu syarikat pembekalan bagasi dan beg milik bumiputera.
Dalam pada itu, Izwan berkata, pihaknya telah mengemukakan cadangan peruntukan berjumlah lebih RM200 juta kepada kerajaan untuk Belanjawan 2021.
“Jumlah ini lebih banyak berbanding RM150 juta sebelum ini kerana kami mahu membantu lebih ramai usahawan Bumiputera ketika musim pandemik Covid-19 sekarang,” katanya.


12 sekolah bakal sertai FAS School Soccer
Oleh MOHD YUNUS YAKKUB

25 Ogos 2020, 8:29 pm
SHAH ALAM – Persatuan Bola Sepak Selangor (FAS) menyasarkan sebanyak 12 buah sekolah rendah di seluruh Selangor menyertai program FAS School Soccer tahun ini.
Setiausaha Agung FAS, Dr. Johan Kamal Hamidon berkata, langkah itu bertujuan mencungkil bakat-bakat baharu daripada peringkat akar umbi demi pembangunan bola sepak Selangor.
Katanya, setakat ini sebanyak enam buah sekolah terlibat dalam program tersebut.
“Kalau tiada aral, kita akan memulakan semula program ini di sekolah-sekolah pada September depan.
“Ketika ini, kita kena patuh kepada peraturan serta prosedur operasi standard daripada Jabatan Pendidikan Selangor dan Kementerian Pendidikan dalam menangani Covid-19 walaupun saingan Liga Malaysia sudah bermula,” katanya dalam sidang akhbar di sini hari ini.
Terdahulu beliau bersama Ketua Pemasaran, Penajaan dan Komersil FAS, Nik Faruk Fadzil mewakili FAS menandatangani perjanjian bersama syarikat animasi terkemuka, Les’ Copaque Production Sdn. Bhd. diwakili Pengarah Kandungan Kreatif, Nur Naquyah Burhanuddin serta Pengurus Pembangunan Jenama, Afzaruddin Burhanuddin.

Raja Muda Selangor, Tengku Amir Shah Sultan Sharafuddin Idris Shah berkenan menyaksikan majlis tersebut yang turut disertai Pengarah Urusan Les’ Copaque, Burhanuddin Mohd. Radzi.
Johan menambah, Les’ Copaque bersetuju untuk menaja bagi permulaan sebanyak RM120,000 setahun dan pihaknya akan membuktikan dalam menjayakan program tersebut.
“Kita berharap dalam mengetengahkan dua atau tiga bakat baharu sehingga ke peringkat profesional di negeri ini (Selangor),” jelasnya..
Dalam pada itu, Burhanuddin menegaskan, kerjasama tersebut terjalin sejak tahun lalu, namun tergendala disebabkan wabak pandemik Covid-19 sebelum disambung semula tahun ini.
“Cara kita sebagai pihak swasta adalah melihat KPI (Petunjuk Prestasi Utama) dan semestinya berharap program ini dapat mencungkil bakat-bakat yang mirip dengan kemahiran Allahyarham Mokhtar Dahari,” katanya. – K! ONLINE


Paksi rancang program tarik semula pengunjung
Oleh KOSMO!

25 Ogos 2020, 7:25 pm
Oleh SHAARANI ISMAIL
SERI ISKANDAR – Persatuan Usahawan Muslim Seri Iskandar (Paksi) merancang pelbagai program sampingan diadakan di pusat perniagaan Seri Iskandar di sini bagi menarik semula kunjungan orang ramai selepas ia terjejas teruk berikutan sebuah hotel dijadikan pusat kuarantin di kawasan itu.
Ini berikutan jumlah pengunjung turun dengan mendadak kerana kebimbangan mereka dengan pandemik Covid-19 selepas tular gambar dan hantaran negatif yang menakutkan orang ramai berhubung kedudukan pusat kuarantin itu yang terletak di pusat tumpuan orang ramai.
Pengerusinya, Zulhamzi Mokhtar berkata, pihak pengurusan hotel sebenarnya memaklumkan sudah menamatkan kontrak sebagai penyedia lokasi penginapan kuarantin dan langkah itu sudah tentu melegakan banyak pihak.
“Paksi dimaklumkan oleh pengurusan hotel bahawa 30 Ogos adalah tarikh akhir pusat kuarantin berkenaan beroperasi, sekali gus menghilangkan kebimbangan dan kegusaran orang ramai untuk berkunjung ke pusat perniagaan Seri Iskandar.
“Kekurangan pengunjung akan memberi kesan buruk kepada lebih 300 peniaga yang menjalankan perniagaan di kawasan ini.

“Sepanjang lebih dua minggu lalu, peniaga kehilangan pendapatan antara 50 hingga 90 peratus, malah ada yang tidak mampu membayar sewa kerana tiada pengunjung,” katanya yang ditemui selepas mengadakan pertemuan dengan pengurusan hotel berkenaan di sini hari ini.
Beliau berkata, peniaga terpaksa berperang dengan sentimen pengunjung yang takut untuk datang ke pusat perniagaan Seri Iskandar kerana bimbang dijangkiti Covid-19 berikutan pengaruh dan kesan media sosial akibat persepsi salah dan menimbulkan ketakutan pengunjung.
“Justeru pelbagai program yang sebelum ini sudah dirancang termasuk Kempen Melawat Daerah Perak Tengah akan segera dilaksanakan bagi memeriahkan dan merancakkan semula aktiviti perniagaan di kawasan sekitar,” katanya.-K! ONLINE


Empat lagi kluster di Sarawak tamat
Oleh KOSMO!

25 Ogos 2020, 7:48 pm
Oleh NOR IDAYU BOSRO dan SITI A’ISYAH SUKAIMI
PUTRAJAYA – Empat kluster dari Sarawak diisytihar tamat hari ini, menjadikan jumlah keseluruhan kluster tamat sebanyak 89 setakat ini.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut ialah Kluster Sentosa, Kluster Satok, Kluster PUI Melbourne dan Kluster Kejuruteraan Kuching yang ditamatkan selepas tiada kes baharu selama 28 hari.
Beliau berkata,  Kluster Sentosa sebelum ini merekodkan 31 kes positif membabitkan 29 warganegara dan dua bukan warganegara yang dikesan di empat daerah iaitu Kuching, Bau, Samarahan dan Serian.
“Tiga lagi kluster iaitu Kluster Satok, Kluster PUI Melbourne dan Kluster Kejuruteraan Kuching masing-masing merekodkan empat, tiga dan lapan kes sebelum ini yang kesemuanya melibatkan warganegara.
“Bagaimanapun, tiada kes kematian dilaporkan dalam kluster-kluster ini,” katanya pada sidang akhbar di sini hari ini.

Sementara itu, Noor Hisham berkata, lima negeri iaitu Kelantan, Terengganu, Pahang, Melaka, dan Perak kekal sebagai negeri berstatus ‘hijau’ apabila tiada kes Covid-19 selama 14 hari dari 11 Ogos hingga hari ini.
“Wilayah Persekutuan Labuan juga tersenarai sebagai negeri ‘hijau’,” katanya.-K! ONLINE


KPDNHEP serbu stor simpanan tong gas LPG tanpa lesen
Oleh MOHD AZLI ADLAN

25 Ogos 2020, 8:28 pm
DUNGUN – Sebuah stor simpanan gas petroleum cecair (LPG) di Teluk Lipat di sini telah diserbu pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) hari ini kerana disyaki beroperasi tanpa lesen.
Serbuan pada pukul 12 tengah hari itu berjaya merampas 46 tong gas LPG yang dianggarkan bernilai RM4,966.80.
Ketua Cawangan KPDNHEP Dungun, Muhammad Khairuddin Ali @ Abdul Aziz berkata, stor simpanan gas LPG berkenaan terletak di sebelah rumah pemiliknya yang merupakan seorang lelaki berusia 38 tahun.
“Siasatan awal mendapati, suspek tersebut aktif menjual tong-tong gas LPG berkenaan kepada pengusaha-pengusaha kedai makan di sekitar daerah ini.
“Dia mengaku memperoleh tong-tong gas LPG tersebut daripada pembekal di daerah ini, tetapi tidak memiliki lesen menjual dan menyimpan barangan kawalan tersebut,” katanya ketika ditemui di sini hari ini.
Muhammad Khairuddin berkata, kes disiasat mengikut Akta Kawalan Bekalan 1961 yang memperuntukkan hukuman denda maksimum RM1 juta atau penjara sehingga tiga tahun atau kedua-dua jika sabit kesalahan.

Dalam perkembangan berkaitan, beliau berkata, Pejabat KPDNHEP cawangan Dungun telah menyita 81 premis simpanan tong gas LPG tanpa permit di seluruh daerah berkenaan melibatkan nilai rampasan RM5,595.80 sejak awal tahun. – K! ONLINE


Wanita maut kereta dilanggar bas ekspres
Oleh KOSMO!

25 Ogos 2020, 7:40 pm
Oleh ABDUL RASHID ABDUL RAHMAN
BENTONG – Seorang wanita yang dalam perjalanan pulang ke rumahnya maut selepas kereta dipandunya terlibat dalam kemalangan dengan sebuah bas ekspres di simpang tiga Kilometer 12 Jalan Bentong-Raub di sini hari ini.
Dalam kejadian kira-kira pukul 3.40 petang itu, bahagian kanan kereta jenis Proton Persona yang dipandu mangsa, Samsuna Jamaludin, 58, remuk.
Ketua Polis Daerah Bentong, Superintendan Yusof Unis berkata, siasatan awal mendapati, ketika kejadian mangsa dalam perjalanan dari Mempaga ke Lurah Bilut.
“Setibanya di lokasi kejadian, kereta dipandu mangsa keluar dari Simpang Mempaga secara mengejut mengakibatkan pemandu bas tidak sempat mengelak lalu terlanggar bahagian sisi sebelah kanan kereta.
“Akibat kemalangan itu, mangsa disahkan meninggal dunia di tempat kejadian,” katanya di sini hari ini.

Bagaimanapun katanya, pemandu dan 11 penumpang bas tidak mengalami kecederaan.
Jelas beliau, mayat mangsa dibawa ke Hospital Bentong untuk bedah siasat dan kes itu disiasat mengikut Seksyen 41(1) Akta Pengangkutan Jalan 1987.-K! ONLINE


Jamu punca Almy Nadia kena batu karang
25 Ogos 2020, 7:44 pm
KUALA LUMPUR – Pelakon Almy Nadia dimasukkan ke hospital tengah malam tadi kerana mengalami masalah batu karang dalam hempedunya akibat pengambilan jamu.
Perkara berkenaan diberitahu suaminya yang juga aktor Datuk Fizz Fairuz selepas Almy mengalami sakit perut selama seminggu.
GAMBAR Almy Nadia terbaring di atas katil sebuah hospital dikongsikan Fizz Fairuz menerusi Instagramnya.

“Dia sudah sakit perut sejak seminggu lepas tetapi kami ingatkan disebabkan gastrik. Sehinggalah semalam sakitnya bertambah teruk sebelum kemudian saya bawanya ke hospital.
“Ketika melakukan pemeriksaan, doktor bertanya, adakah dia mengambil jamu sebab tanda-tanda penyakit itu seperti disebabkan pengambilan bahan tersebut tetapi dia tidak beritahu.
“Saya yang baru pulang dari Sungai Besar, Selangor memberitahu doktor dia memang ada ambil jamu untuk tenaga kerana membuat kerja rumah dan menjaga anak-anak,” ujarnya ketika dihubungi Kosmo! Online sebentar tadi.
Tambah Fizz, Almy bagaimanapun sudah menjalani proses imbasan Pengimejan Resonans Magnetik (MRI) pagi tadi namun hasil keputusan masih belum dapat memastikan proses rawatan seterusnya.

“Mujurlah penyakit itu tidak serius, jadi tiada apa yang membimbangkan sangat. Cuma kami perlu tunggu saranan daripada doktor sebelum melakukan sebarang rawatan selanjutnya,” katanya. K! ONLINE


96.25 peratus keluar mengundi awal di PRK DUN Slim
Oleh MUHAMAD TARMIZE MOHD NOR

25 Ogos 2020, 6:57 pm
TANJUNG MALIM – Proses pengundian awal bagi Pilihan Raya Kecil (PRK) Dewan Undangan Negeri (DUN) Slim hari ini mencatatkan sebanyak 96.25 peratus keluar mengundi daripada 267 pegawai dan anggota polis yang layak mengundi.
Proses pengundian dijalankan di Dewan Bunga Tanjung di Ibu Pejabat polis Daerah (IPD) Muallim di sini dengan satu saluran mengundi dibuka sejak pukul 8 pagi.
Berdasarkan statistik semasa yang dikeluarkan Suruhanjaya Pilihan Raya (SPR), sebanyak 16 peratus pengundi menunaikan tanggungawab masing-masing setakat pukul 9 pagi.
Jumlah itu meningkat kepada 65 peratus pada pukul 12 tengah hari dan meningkat kepada 96.25 setelah tempoh pengundian berakhir pada pukul 5.30 petang.
Secara keseluruhannya, proses pengundian berjalan lancar dengan semua yang terlibat termasuk petugas SPR, dan anggota polis mematuhi prosedur operasi standard (SOP) pelaksanaan Kawalan Pergerakan Pemulihan (PKPP) untuk membendung Covid-19.
Difahamkan anggota pasukan perubatan Kementerian Kesihatan Malaysia (KKM) turut ditempatkan di pusat pengundian untuk membuat ujian Covid-19 jika ada pengundi yang mencatat kadar suhu badan yang tinggi.-K! ONLINE


Polis buru suspek terlibat dalam pergaduhan di Pudu
25 Ogos 2020, 7:19 pm
KUALA LUMPUR – Polis sedang memburu suspek yang terlibat dalam satu pergaduhan di hadapan premis Home Taste Veggie, Jalan Landak, Pudu di sini pagi tadi.
Ketua Polis Daerah Dang Wangi, Asisten Komisioner Mohd. Fahmi Visunathan Abdullah berkata, pihaknya menerima panggilan daripada orang awam pada pukul 3.11 pagi memaklumkan bunyi bising di kawasan terbabit.
“Bertindak atas maklumat tersebut, anggota Unit Rondaan Bermotorsikal (URB) dari Ibu Pejabat Daerah (IPD) Dang Wangi digerakkan ke lokasi berkenaan. Bagaimanapun, sebaik anggota tiba, tiada sebarang pergaduhan,” katanya dalam satu kenyataan akhbar hari ini.
Katanya, ekoran kejadian itu polis telah berjaya mengesan dua orang mangsa yang dipukul dalam pergaduhan tersebut dan usaha mengesan suspek lain sedang giat dijalankan.
“Setakat ini, tiada laporan dibuat oleh mana-mana pihak yang terlibat, namun siasatan dibuka susulan satu laporan polis telah dibuat oleh Petugas Pusat Kawalan Polis Dang Wangi.
“Kes disiasat mengikut Seksyen 324 Kanun Keseksaan kerana mendatangkan cedera dengan menggunakan senjata,” ujarnya.- K! ONLINE


Tiga buah rumah setinggan musnah dalam kebakaran
Oleh KOSMO!

25 Ogos 2020, 7:12 pm
Oleh BAHRUDDIN HATTA
KUALA KRAI – Tiga keluarga tinggal sehelai sepinggang selepas tiga daripada lima buah rumah setinggan yang didiami mereka hangus dalam kejadian kebakaran di Kampung Siam di sini hari ini.
Kejadian pada pukul 2.42 petang itu bagaimanapun tidak melibatkan sebarang kemalangan jiwa.
Ketua Operasi Balai Bomba dan Penyelamat Kuala Krai, Che Razak Harun berkata, dua jentera bomba dari Balai Bomba Kuala Krai bersama 14 orang anggota terus bergegas ke lokasi kejadian selepas menerima panggilan kecemasan.
Menurutnya, setibanya di lokasi kejadian, api sedang marak membakar hampir lima buah rumah setinggan yang dibina dalam kedudukan rapat.
“Kebakaran itu memusnahkan hampir 100 peratus rumah setinggan yang diperbuat daripada kayu dan api berjaya dikawal selepas 45 minit operasi memadamkan kebakaran.

“Operasi agak rumit apabila rumah itu berada rapat antara satu sama lain menjadikan ruang sempit untuk memuatkan jentera bomba selain tekanan air yang sangat rendah,” katanya ketika ditemui Kosmo! di lokasi kejadian di sini hari ini.
Susulan masalah tekanan air itu, Che Razak berkata, pihaknya terpaksa meminta bantuan daripada Air Kelantan untuk menutup semua saluran air di kawasan berdekatan untuk menyalurkan air terus ke kawasan kejadian.
Katanya, dalam kebakaran itu, hanya tiga buah rumah yang didiami keluarga hangus, manakala dua lagi tidak berpenghuni.
Punca sebenar dan jumlah kerugian masih dalam siasatan.-K! ONLINE


APMM rampas 60 bubu naga
Oleh KOSMO!

25 Ogos 2020, 7:04 pm
Oleh NUR NAZLINA NADZARI
KANGAR – Maritim Malaysia (APMM) merampas sebanyak 60 unit bubu naga bernilai RM7,200 di lima lokasi pada jarak 0.1 hingga 1.4 batu nautika barat Kuala Sanglang dekat sini kelmarin.
Pengarah Zon Maritim Kuala Perlis, Komander Maritim Mohd. Shafie Paing berkata, rampasan dalam Op Benteng Laut itu dilakukan di antara pukul 4 petang hingga 7.20 malam.
Kata beliau, anggota yang membuat rondaan mengesan pancang kayu dan pelampung berwarna putih yang mencurigakan pada permukaan air.
“Tinjauan lebih dekat mendapati, pancang kayu dan pelampung putih itu menjadi penanda lokasi bubu naga yang dipasang oleh individu atau kumpulan tidak bertanggungjawab.
“Kesemua bubu naga yang dirampas bernilai RM 7,200 dengan anggaran nilai RM120 seunit,” katanya dalam kenyataan di sini hari ini.

Menurutnya, penggunaan bubu naga mengakibatkan anak ikan dan udang turut terperangkap di dalam jaring, seterusnya menyebabkan hasil laut semakin berkurangan.
“Pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan dengan menggunakan kaedah yang tidak dibenarkan,” ujarnya.
Kesemua bubu naga itu dibawa ke jeti Zon Maritim Kuala Perlis dan diserahkan kepada pegawai penyiasat untuk tindakan lanjut. – K! ONLINE


[VIDEO] Polis siasat anggota tendang motosikal lari sekatan
25 Ogos 2020, 6:45 pm
KUALA LUMPUR – Polis Diraja Malaysia (PDRM) sedang menjalankan siasatan berhubung tindakan anggota trafik yang dipercayai menendang seorang penunggang motosikal dalam satu kejadian di Jalan Temple, Sibu, Sarawak hari ini.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias berkata, berdasarkan klip video yang tular di media sosial itu menunjukkan anggota tersebut tidak mengikut prosedur operasi standard (SOP) ditetapkan apabila menunggunakan kaki untuk menahan penunggang motosikal tersebut.
“Saya sudah minta polis Sarawak menjalankan siasatan dan mengambil tindakan tatatertib ke atas anggota polis terbabit,” katanya ketika dihubungi Kosmo! hari ini.
Terdahulu, tular satu klip video berdurasi 10 saat menunjukkan seorang penunggang motosikal jatuh selepas ditendang anggota polis trafik dalam satu operasi sekatan jalan di Jalan Temple di Sibu.
Berdasarkan klip video itu, anggota trafik terbabit dilihat menendang penunggang motosikal yang cuba membuat pusingan U bagi melarikan diri daripada sekatan polis.- K! ONLINE


Kastam rampas rokok, minuman keras seludup bernilai RM1.86 juta
Oleh KOSMO!

25 Ogos 2020, 4:49 pm
Oleh SITI NUR MAS ERAH AMRAN
SEBERANG PERAI – Jabatan Kastam Diraja Malaysia (JKDM) Pulau Pinang menggagalkan cubaan penyeludupan rokok dan minuman keras bernilai RM1.86 juta dalam serbuan di Pelabuhan Klang, Selangor pada 15 Ogos lalu.
Timbalan Ketua Pengarah Kastam (Penguatkuasaan dan Pematuhan), Datuk Johari Alfiah berkata, pihaknya menahan empat buah kontena di pelabuhan terbabit kira-kira pukul 10 pagi.
Katanya, hasil pemeriksaan terhadap dua buah kontena itu menemui 124,944 tin minuman keras, manakala dua lagi kontena berisi 20,350,000 batang rokok.
“Anggaran nilai kedua-dua barang rampasan itu bernilai RM1,868,796.80 serta serta jumlah anggaran amaun duti kastam pula sebanyak RM14,620,856.60.
“Siasatan awal mendapati, keempat-empat kontena terbabit dikendalikan dua syarikat perkapalan berbeza yang mempunyai cawangan di Pelabuhan Klang.

“Bagaimanapun, keempat-empat kontena itu diimport oleh sebuah syarikat berstatus sendirian berhad yang sama di Selangor,” katanya kepada pemberita di Stor Penguatkuasaan Bagan Jermal, Butterworth di sini hari ini.
Menurutnya, seorang lelaki warga tempatan berusia 28 tahun yang mewakili syarikat terbabit turut direman selama lima hari bagi membantu siasatan. – K! ONLINE


Tiada pertukaran penjawat awam tangani rasuah di Selangor
Oleh MOHD YUNUS YAKKUB

25 Ogos 2020, 6:24 pm
KUALA SELANGOR – Tiada pertukaran penjawat awam di Selangor bagi membendung gejala rasuah yang semakin berleluasa melibatkan kakitangan pelbagai agensi.
Menteri Besar Selangor, Datuk Seri Amirudin Shari berkata, tindakan pertukaran itu tidak wajar dilaksanakan untuk mengekang penularan rasuah.
“Saya percaya hanya segelintir yang terlibat dan kita tidak boleh menghukum mereka yang belum didapati bersalah.
“Gejala ini sememangnya wajar dibimbangi, namun pertukaran penjawat awam bukan jawapannya memandangkan ia melibatkan kegiatan jenayah,” katanya kepada pemberita selepas merasmikan penjenamaan semula Kolej Antarabangsa INPENS di sini hari ini.
Kosmo! hari ini melaporkan Sultan Selangor, Sultan Sharafuddin Idris Shah menzahirkan rasa bimbang terhadap peningkatan kes-kes gejala rasuah dan penyalahgunaan kuasa oleh segelintir pegawai dan kakitangan jabatan-jabatan penguatkuasaan kerajaan khususnya di negeri ini.
Sehubungan itu, baginda menyeru dan menasihatkan pegawai dan penguat kuasa di semua majlis-majlis kerajaan tempatan, Jabatan Agama Islam Selangor (JAIS) dan semua jabatan kerajaan lain agar tidak melibatkan atau mendekatkan diri dengan segala perbuatan rasuah.

Amirudin menjelaskan, pihaknya telah bekerjasama dengan agensi penguat kuasa seperti Suruhanjaya Pencegahan Rasuah Malaysia (SPRM) negeri bagi menangani masalah rasuah.
“Ini termasuk program memeterai Ikrar Bebas Rasuah (IBR) supaya penjawat awam negeri bebas rasuah,” katanya. -K!ONLINE


Lemas ketika mandi air terjun
Oleh KOSMO!

25 Ogos 2020, 5:48 pm
Oleh FARAHWAHIDA AHMAD
SEGAMAT – Keseronokan tujuh remaja perempuan mandi-manda di kawasan air terjun Taka Pekoi, Bekok, Labis di sini hari ini bertukar tragedi apabila salah seorang daripada mereka ditemui mati lemas.
Dalam kejadian pada pukul 11.33 pagi itu, mangsa, Nabilah Aisyah Sallehodin, 22, ditemui orang awam yang berada di kawasan berkenaan.
Difahamkan, mangsa bersama rakannya tiba ke kawasan rekreasi itu pada pukul 8.30 pagi.
Ketua Balai Bomba dan Penyelamat Labis, Mohd. Farizan Mokhtar berkata, pihaknya menerima panggilan kecemasan berhubung kejadian itu sebelum sebuah jentera bersama enam anggota ke lokasi kejadian.
“Dalam perjalanan, jentera bomba berselisih dengan kenderaan awam yang dalam perjalanan membawa mangsa ke Klinik Kesihatan di Labis sebelum bomba memberi bantuan awal.

“Pasukan perubatan cuba menyelamatkan mangsa sebelum mengesahkan remaja itu meninggal dunia,”katanya dalam satu kenyataan di sini hari ini.
Mohd. Farizan berkata, mayat mangsa di bawa ke Hospital Segamat untuk dibedah siasat dan punca kejadian masih belum diketahui.
Sementara itu, Ketua Polis Daerah Segamat, Superintendan Raub Selamat mengesahkan kejadian, namun enggan mengulas lanjut kerana siasatan masih sedang dijalankan.-K! ONLINE


Barisan Pemuda BN lapor SPRM berkenaan isu 101 projek
Oleh KOSMO!

25 Ogos 2020, 5:09 pm
Oleh MOHD. HUSNI MOHD. NOOR
PUTRAJAYA – Pemuda Barisan Nasional (BN) menerusi tiga komponen parti iaitu UMNO, MIC dan MCA menghantar satu laporan kepada Suruhanjaya Pencegahan Rasuah Malaysia (SPRM) supaya menyiasat isu 101 projek rundingan terus pada zaman pentadbiran Pakatan Harapan (PH).
Jurucakap wakil berkenaan, Muhamad Nur Aizat Noor Azam yang juga Exco Pemuda UMNO berkata, pihaknya terpanggil membuat laporan itu kerana mungkin wujud ketirisan, salah guna kuasa dan penipuan disebalik rundingan terus projek berkenaan.
“Kami bimbang wujud ketirisan di sebalik pemberian projek itu yang mana wang yang sepatutnya rakyat dapat dirompak oleh kerajaan PH pada ketika itu.
“Kami juga bimbang dengan penjelasan diberikan bekas Menteri Kewangan, Lim Guan Eng yang mendakwa projek rundingan terus itu dibuat dengan kelulusan Kabinet sedangkan ia dinafikan oleh rakan Kabinet mereka ketika dalam pentadbiran PH,” katanya selepas menyerahkan laporan dan aduan kepada SPRM di Ibu Pejabat SPRM, hari ini.
Turut hadir menyerahkan laporan termasuk Naib Ketua Pemuda MCA, Yow Toh Gee dan Setiausaha Pemuda MIC, G. Theeageesh.

Katanya, pihaknya mendapati wujud percanggahan fakta, penipuan dan kemungkinan ada salah guna kuasa oleh pemerintahan kerajaan terdahulu berhubung pemberian projek berkenaan.
Muhamad Nur Aizat berkata, pihaknya juga meminta supaya SPRM memaklumkan kepada rakyat mengenai hasil siasatan kes berkenaan.
“Saya membuat laporan ini supaya Guan Eng disiasat dan kesemua maklumat mengenai pelaksanaan 101 projek itu disiasat termasuk penerima projek dan pihak yang meluluskannya,” katanya.
Katanya, pihaknya sedia maklum bahawa tatacara pemberian perolehan secara rundingan terus bukan satu kesalahan, namun bimbang kerana mereka (PH) pernah berjanji tidak akan memberikan projek secara rundingan terus.
Semalam, Menteri Kewangan Tengku Datuk Seri Zafrul Tengku Abdul Aziz mendedahkan sebanyak 101 projek membabitkan nilai RM6.61 bilion dibuat secara rundingan terus ketika PH mentadbir negara.
Perkara itu didedahkan Tengku Zafrul ketika penggulungan Rang Undang-undang Langkah-langkah Sementara Bagi Pembiayaan Kerajaan (Penyakit Koronavirus 2019 (Covid-19) 2020 di Dewan Rakyat, semalam.-K! ONLINE


Kanak-kanak maut motosikal ditunggang sepupu langgar belakang lori
Oleh MUHAMAD TARMIZE MOHD NOR

25 Ogos 2020, 6:51 pm
BAGAN SERAI – Berpunca daripada asap tebal akibat pembakaran jerami, seorang kanak-kanak perempuan maut selepas motosikal ditunggang sepupu bersama ibu dan adiknya melanggar belakang sebuah lori di Jalan Kampung Parit Haji Taib 2 di sini hari ini.
Dalam kejadian kira-kira pada pukul 3 petang itu, mangsa, Auni Marissa Norman, 6, meninggal dunia di tempat kejadian selepas mengalami kecederaan parah di bahagian kepala.
Kemalangan tersebut turut menyebabkan sepupu mangsa yang berusia 21 tahun itu cedera parah di kepala serta patah bahu kiri.
Difahamkan, sepupu dan ibu serta adiknya baru sahaja mengambil mangsa dari tadika berdekatan dan mereka berempat sedang dalam perjalanan pulang ke rumah.
Ketua Polis Daerah Kerian, Superintendan Omar Bakhtiar Yaacob berkata, siasatan awal mendapati kedua-dua kenderaan dan motosikal jenis Yamaha 135LC tersebut sedang dalam perjalanan ke arah Jalan Ipoh-Butterworth.
“Tiba di lokasi kejadian, lori dipandu seorang lelaki berusia 27 tahun itu memberhentikan kenderaannya selepas melihat sebuah lori lain berada di hadapannya.

“Motosikal ditunggang empat sekeluarga ketika itu sedang berada di belakang lori berkenaan pula hilang kawalan disebabkan asap tebal berpunca daripada kebakaran jerami padi di tepi jalan lalu melanggar bahagian belakang lori tersebut,” katanya ketika dihubungi hari ini.
Tambah Omar Bakhtiar, akibat rempuhan tersebut, mangsa disahkan meninggal dunia di lokasi kejadian manakala tiga yang lain mengalami kecederaan.
“Mayat mangsa dibawa ke Hospital Parit Buntar dan hasil bedah siasat mendapati mangsa meninggal dunia disebabkan kecederaan parah di bahagian kepala.
“Sepupu mangsa pula dirawat di Hospital Taiping manakala ibunya yang berusia 34 tahun serta adiknya yang berusia sembilan bulan pula tidak mengalami sebarang kecederaan,” katanya.
Katanya, kes disiasat mengikut Seksyen 41(1) Akta Pengangkutan Jalan 1987.-K! ONLINE


Lima murid kes baharu Kluster Tawar
Oleh KOSMO!

25 Ogos 2020, 6:43 pm
Oleh SITI A’ISYAH SUKAIMI
PUTRAJAYA – Lima orang murid sebuah sekolah rendah di Kedah berusia sembilan dan 12 tahun merupakan kes baharu Covid-19 bagi Kluster Tawar hari ini.
Jumlah itu adalah sebahagian daripada 11 kes baharu jangkitan Covid-19 yang dilaporkan dalam negara sekali gus menjadikan jumlah keseluruhan sebanyak 9,285 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 11 kes baharu itu, sembilan adalah kes penularan tempatan membabitkan warganegara manakala dua lagi kes import.
Beliau berkata, lima kes baharu bagi Kluster Tawar itu menjadikan jumlah kes membabitkan kluster tersebut adalah sebanyak 70 kes.
“Hasil siasatan mendapati, mereka adalah kontak rapat kepada kes ke-9,197 iaitu murid prasekolah yang mana kes dilaporkan pada 16 Ogos lalu,” katanya pada sidang akhbar di Kementerian Kesihatan di sini hari ini.

Beliau berkata, dua lagi kes di Kedah ialah satu kes saringan prapembedahan di Hospital Sultan Abdul Halim sebelum dipindahkan ke Hospital Sultanah Bahiyah dan satu lagi kes ialah saringan bergejala.
Tambah beliau, dua lagi kes penularan tempatan dikesan di Selangor dan Perlis yang mana mangsa tidak bergejala dan telah dimasukkan ke Hospital Sungai Buloh dan kes jangkitan pernafasan akut teruk di Hospital Tuanku Fauziah.
Selain itu, Noor Hisham berkata, dua kes import pula mendapat jangkitan dari negara Filipina dan Indonesia.
Katanya, sebanyak enam kes pulih Covid-19 dilaporkan hari ini, lapan kes sedang dirawat di unit rawatan rapi yang mana enam kes memerlukan bantuan pernafasan, manakala tiada pertambahan kes kematian. -K! ONLINE


Sambutan Hari Kebangsaan di Pulau Pinang dibatalkan
Oleh MOHD SYALMIZI HAMID

25 Ogos 2020, 5:43 pm
GEORGE TOWN – Kerajaan negeri membatalkan Majlis Sambutan Hari Kebangsaan ke-63 peringkat Pulau Pinang berikutan situasi semasa pandemik Covid-19 ketika ini.
Yang Dipertua, Dewan Undangan Negeri, Datuk Law Choo Kiang berkata, Majlis Mesyuarat Kerajaan Negeri Pulau Pinang yang bersidang pada 19 Ogos lalu telah membuat ketetapan tersebut.
“Sambutan Hari Kebangsaan peringkat negeri Pulau Pinang yang dijadualkan pada 31 Ogos ini dibatalkan,” katanya dalam satu kenyataan di sini hari ini. – K! ONLINE


Tren baharu selamat mendarat di KLIA
Oleh KOSMO!

25 Ogos 2020, 4:53 pm
Oleh NUR SHARIEZA ISMAIL
SEPANG – Setelah menempuh perjalanan sejauh 15,837 kilometer (km) dari Amerika Syarikat, tren baharu Bombardier Innovia Metro 300 milik Prasarana Malaysia Berhad (Prasarana) selamat mendarat di Lapangan Terbang Antarabangsa Kuala Lumpur (KLIA) di sini melalui pesawat kargo awam terbesar dunia, Antonov An124-100.
Tren berkenaan yang merupakan unit kelima daripada kumpulan 27 unit tren baru dibeli di bawah projek KLAV (Kuala Lumpur Additional Vehicle).
Detik bersejarah ini turut disaksikan oleh Pengerusi Kumpulan Prasarana, Datuk Seri Tajuddin Abdul Rahman yang diiringi oleh Presiden dan Ketua Pegawai Eksekutif Kumpulan Prasarana, Muhammad Nizam Alias dan Ketua Pegawai Operasi Kumpulan Prasarana, Datin Norlia Noah.
Hadir sama wakil Bombardier Hartasuma Consortium (BHC), Tan Sri Ravindran Menon.
Urusan penghantaran tren berkenaan bermula dengan pesawat ini berlepas dari Lapangan Terbang Antarabangsa Plattsburgh, Amerika Syarikat pada 22 Ogos dan melakukan persinggahan di beberapa negara sebelum tiba di KLIA hari ini.

Di bawah projek perolehan dengan BHC ini, Prasarana membeli 27 unit tren baharu Bombardier Innovia Metro 300, yang kemudiannya dipasang di fasiliti pembuatan Hartasuma di Pulau Indah, Pelabuhan Klang.
Muhammad Nizam berkata, Prasarana gembira dengan komitmen yang ditunjukkan oleh BHC dalam memastikan projek perbekalan tren baharu ini mengikut jadual yang telah ditetapkan.
“Rakyat khususnya pengguna rel bandar di Lembah Klang amat ternanti-nanti ketibaan tren baharu ini.
“Ia merupakan pelaburan oleh kerajaan bagi memastikan rakyat mendapat manfaat dan kemudahan pengangkutan awam bertaraf dunia,” katanya kepada pemberita di sini hari ini.
Nizam memberitahu, dari KLIA, tren berkenaan dibawa ke fasiliti pembuatan BHC di Pulau Indah bagi menjalani pemasangan dalaman.
“Tren ini seterusnya diperiksa secara rapi sebelum dihantar ke Depoh LRT Kelana Jaya di Subang untuk urusan pengujian dan pengesahan teknikal,” katanya.
Sebelum ini, Prasarana sudah membeli 14 tren Bombardier Innovia 300 di bawah projek fasa 1KLAV.
Dengan pembelian tambahan 27 lagi tren empat gerabak, ia akan dapat memastikan lebih keselesaan kepada pengguna di samping dapat mengurangkan tempoh menunggu ketika waktu puncak. -K! ONLINE


SPRM kaji dakwaan wujud unsur rasuah bagi 101 projek runding terus
Oleh KOSMO!

25 Ogos 2020, 4:42 pm
Oleh MOHD. HUSNI MOHD. NOOR
PUTRAJAYA – Suruhanjaya Pencegahan Rasuah Malaysia (SPRM) akan menjalankan satu kajian menyeluruh bagi menentukan sama ada wujud unsur-unsur rasuah, penyelewengan dan salah guna kuasa berhubung isu pemberian 101 projek bernilai RM6.61 bilion.
Dalam kenyataan dikeluarkan hari ini, SPRM berkata, pihaknya juga akan mendapatkan senarai 101 projek daripada Kementerian Kewangan yang dikatakan diberi secara rundingan terus ketika pemerintahan kerajaan terdahulu.
“Kami telah menerima beberapa memorandum daripada pertubuhan bukan kerajaan (NGO) hari ini berhubung isu pemberian 101 projek atau perolehan kerajaan bernilai RM6.61 bilion secara rundingan terus.
“Sehubungan itu, SPRM menggesa semua pihak untuk memberikan ruang kepada suruhanjaya ini untuk meneliti perkara berkenaan,” katanya.
Semalam, Menteri Kewangan, Tengku Datuk Seri Zafrul Tengku Abdul Aziz mendedahkan, sebanyak 101 projek membabitkan nilai RM6.61 bilion dibuat secara rundingan terus ketika Pakatan Harapan (PH) mentadbir negara.

Perkara itu didedahkan Tengku Zafrul ketika penggulungan Rang Undang-undang Langkah-langkah Sementara Bagi Pembiayaan Kerajaan (Penyakit Koronavirus 2019 (Covid-19) 2020 di Dewan Rakyat semalam.


Calon BN pakai baju berlogo parti dilarang masuk ke pusat undi awal
Oleh MUHAMAD TARMIZE MOHD NOR

25 Ogos 2020, 4:13 pm
TANJUNG MALIM – Calon Barisan Nasional (BN), Mohd. Zaidi Aziz tidak dibenarkan masuk ke Ibu Pejabat Polis Daerah (IPD) Muallim di sini hari ini untuk meninjau proses pengundian awal disebabkan memakai baju berlogo parti.
Mohd. Zaidi yang tiba di pintu masuk IPD Muallim pada pukul 9.45 pagi itu ditegur petugas Suruhanjaya Pilihan Raya (SPR) dan beliau diminta menukar baju sebelum dibenarkan masuk untuk melakukan tinjauan pengundian.
Ketika ditemui pemberita selepas melakukan tinjauan, Mohd. Zaidi mengaku dia terlupa untuk menukar baju korporat yang tertera logo BN memandangkan baru selesai menghadiri program berjumpa pengundi sebelum itu.
“Selepas solat Subuh tadi, saya ada beberapa program bersama pengundi dan terlupa nak tukar baju dan terus ke sini.
“Apabila sampai di IPD Muallim, saya terus turun dari kereta sehinggalah ditegur petugas SPR yang meminta saya menukar baju kerana baju saya mempunyai logo parti,” katanya.
Tambah Mohd. Zaidi, perkara tersebut tidak menjadi masalah buatnya memandangkan ada membawa baju lain di dalam kereta.

“Selepas menukar baju kemeja, saya kembali semula ke IPD Muallim untuk membuat peninjauan proses undian awal oleh anggota polis,” katanya. -K! ONLINE


40 minit selamatkan anjing jatuh longkang
Oleh KOSMO!

25 Ogos 2020, 4:26 pm
Oleh ISKANDAR SHAH MOHAMED
KUALA SELANGOR – Anggota Angkatan Pertahanan Awam (APM) Kuala Selangor berhempas-pulas selama 40 minit bagi menyelamatkan seekor anjing betina yang terjatuh di dalam longkang sedalam hampir lima meter di kawasan Perindustrian Ijok di sini semalam.
Kejadian berlaku pukul 4.30 petang itu disedari seorang peniaga gerai berhampiran berusia 40-an selepas terdengar salakan anjing tersebut selama 10 minit dari kawasan longkang.
Pegawai Pasukan APM Kuala Selangor, Leftenan Muda (PA) Suzaini Sulaiman berkata, empat anggota termasuk beliau bergegas ke lokasi kejadian sejurus menerima panggilan pukul 4.44 petang.
Katanya, pihaknya menghadapi kesukaran dalam operasi itu berikutan kedalaman longkang tersebut hampir lima meter.
“Kesulitan turut dialami apabila anjing itu cuba bergerak jauh menuju ke sebuah parit berdekatan dipercayai berasa terancam selepas kehadiran kami.

“Bagaimanapun, anjing itu kemudiannya berjaya ditangkap menggunakan alat penjerut dalam operasi selama 40 minit itu,” katanya ketika dihubungi Kosmo! di sini hari ini.
Tambah beliau, dua anggota kemudiannya memanjat sambil membawa keluar haiwan tersebut dari longkang berkenaan.
Jelas Suzaini, anjing tersebut yang mengalami kecederaan dilepaskan ke kawasan selamat. -K!ONLINE


Pesara kerajaan rugi RM496,000 ditipu sindiket Macau Scam
Oleh KOSMO!

25 Ogos 2020, 4:07 pm
Oleh ROSLIZA MOHAMED
KOTA BHARU – Seorang pesara kerajaan berputih mata apabila dia mengalami kerugian sebanyak RM496,000 selepas ditipu sindiket Macau Scam yang menghubunginya pertengahan bulan lalu.
Ketua Jabatan Siasatan Jenayah Komersil (JSJK) Superintendan Ahmad Azizul Mohamed berkata, sebelum kejadian, wanita berusia dalam lingkungan 70-an menerima panggilan daripada individu yang menyamar sebagai kakitangan pejabat pos.
Katanya, suspek menyatakan satu bungkusan kononnya dipos oleh mangsa sampai di Sabah yang mengandungi kad pengenalan dan beberapa keping kad bank miliknya terlibat dengan kes jenayah penggubahan wang haram.
“Selepas itu, mangsa telah dihubungi beberapa suspek lain yang menyamar sebagai pegawai polis dan pegawai penyiasat kes jenayah penggubahan wang haram.
“Selama seminggu mangsa dan suspek yang menyamar sebagai pegawai penyiasat berhubung setiap hari bagi tujuan siasatan. Dalam tempoh itu, mangsa telah diminta untuk mendedahkan kesemua akaun bank miliknya,” katanya ketika dihubungi Kosmo! sebentar tadi.

Menurut Ahmad Azizul, suspek meminta mangsa memindahkan semua wang dalam bank dan Amanah Saham Bumiputera (ASB) ke satu akaun sahaja atas alasan keperluan siasatan sulit kes yang sedang dijalankan oleh suspek.
Beliau berkata, pada hujung bulan lepas suspek yang menyamar pegawai penyiasat itu meminta mangsa membuat kad bank yang baharu bagi akaun bank yang mengandungi semua wang tersebut sebelum memperdayakannya untuk mendedahkan butiran kad serta nombor pin.
“Mangsa yang melakukan semakan mendapati terdapat beberapa pengeluaran melibatkan sejumlah wang yang dilakukan suspek sejak awal bulan ini tanpa pengetahuan dan kebenarannya.
“Mangsa telah tampil membuat laporan berhubung penipuan itu di Ibu Pejabat Polis Daerah minggu lalu.
Kes disiasat mengikut Seksyen 420 Kanun Keseksaan yang membawa hukuman penjara selama tempoh tidak kurang daripada satu tahun dan tidak lebih 10 tahun, sebatan dan denda jika sabit kesalahan. -K! ONLINE


Terjun bangunan elak ditangkap
Oleh MOHD YUNUS YAKKUB

25 Ogos 2020, 4:03 pm
KLANG – Seorang penagih dadah nekad bertindak terjun daripada tingkat satu sebuah pangsapuri di Taman Pendamar indah 2 bagi mengelak ditangkap dalam Ops Perdana Klang di sini semalam.
Bagaimanapun, tindakan lelaki berusia 30an itu gagal selepas dicekup penguatkuasa
Agensi Anti Dadah Kebangsaan (AADK) Daerah Klang yang menunggunya di bawah tingkat tersebut.
Menurut sumber, lelaki tersebut pada awalnya menagih dadah bersama tujuh lagi rakannya di tangga salah sebuah blok bangunan pangsapuri itu sebelum terkejut dengan kehadiran pihak AADK.
Katanya, suspek kemudiannya cuba melarikan dengan memanjat bumbung dan terjun ke bawah sebelum ditangkap namun tiada sebarang kecederaan dilaporkan.
“Berdasarkan operasi bermula pukul 9 pagi hingga 10 malam itu turut berjaya menahan keseluruhan 40 individu termasuk dua wanita.
“Hasil ujian air kencing mendapati mereka positif syabu, ganja dan heroin,” katanya ketika dihubungi Kosmo! di sini hari ini.

Ujar sumber berkenaan, hasil siasatan turut mendapati rata-rata suspek berusia 30 hingga 40an bekerja sebagai buruh dan telah terlibat dalam penyalahgunaan dadah sejak 10 tahun lalu.
Sementara itu, Ketua Operasi, Ezwan Shahrin Saihani menegaskan seramai 30 anggota dan pegawai dari AADK Klang, Hulu Selangor, Petaling dan Majlis Perbandaran Klang terlibat dalam operasi tersebut.
“Kesemua suspek yang ditahan kini disiasat mengikut Seksyen 3(1) Akta Penagihan Dadah 1983,” katanya. -K! ONLINE


Tiada elemen hukuman dalam RUU Covid-19
Oleh MOHD RASDAN AHMAD

25 Ogos 2020, 3:52 pm
KUALA LUMPUR – Kerajaan memberi jaminan tiada peruntukan berkaitan hukuman dan penalti sekiranya wujud elemen ketidakpatuhan dalam Rang Undang-Undang (RUU) Langkah-Langkah Sementara Bagi Mengurangkan Kesan Penyakit Koronavirus 2019 (Covid-19) 2020 yang dibentangkan di Parlimen.
Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, jaminan tersebut dilakukan selaras hasrat kerajaan supaya RUU berkenaan tidak bersifat menghukum sehingga membebankan mana-mana pihak.
“Kesan Covid-19 dirasai oleh semua pihak. Apabila satu pihak terkesan, bermakna seluruh rantaian ekonomi akan terkesan, justeru RUU ini memperuntukkan wadah pengantara kepada pihak yang mempunyai pertikaian untuk selesaikan isu secara baik, tanpa babitkan proses perbicaraan undang-undang di mahkamah.
“Ini menunjukkan keprihatinan kerajaan untuk memastikan kedua-dua pihak diberikan peluang sama rata bagi menyelesaikan pertikaian secara baik, perjanjian penyelesaian yang dipersetujui oleh kedua-dua pihak hendaklah ditandatangani dan perkara ini dianggap sebagai muktamad dan mengikat kedua-dua pihak,” katanya ketika membentangkan RUU berkenaan untuk bacaan kali kedua di sidang Dewan Rakyat, hari ini.
Jelas Takiyuddin, RUU berkenaan bersifat menyokong pelbagai inisiatif pemulihan ekonomi menerusi rangkaian pakej rangsangan, memberikan suatu pelepasan sementara daripada tanggungjawab perjanjian atau pematuhan perundangan tertentu bagi tempoh yang ditetapkan demi kelangsungan hidup rakyat.
Beliau berkata, persoalan sama ada RUU itu bersifat ‘lebih baik ada daripada tiada’ atau ‘terlewat’ adalah tidak berbangkit kerana isu yang dihadapi rentetan wabak Covid-19 ditangani oleh kerajaan menerusi pakej rangsangan ekonomi.

Malah jelas Takiyuddin, penyelesaian menggunakan perundangan sedia ada, termasuk melalui pindaan kepada perundangan subsidiari seperti perintah dan peraturan atau diselesaikan secara pentadbiran oleh kementerian, jabatan dan agensi kerajaan juga dilaksanakan.
“Sehingga kini sebanyak 53 peraturan dan perintah disediakan atau dipinda bagi menangani kesan akibat COVID-19,” katanya.


Dua sekeluarga kantoi bawa daun ketum
Oleh KOSMO!

25 Ogos 2020, 3:59 pm
Oleh AIMUNI TUAN LAH
GUA MUSANG – Kegiatan dua sekeluarga yang mengambil upah RM2,000 untuk menyeludup lebih 520 kilogram (kg)daun ketum dari sebuah negeri utara ke Kelantan akhirnya mereka memasuki jerat polis.
Kesemua suspek membabitkan tiga lelaki dan seorang wanita berusia lingkungan 25 hingga 67 tahun itu diberkas dalam sekatan jalan raya di Kampung Kundur di sini kira-kira pukul 4.30 pagi pada Sabtu lalu.
Ketua Polis Daerah Gua Musang, Superintendan Mohd. Taufik Maidin berkata, pemeriksaan kereta jenis Perodua Kelisa yang dinaiki suami berusia 27 tahun bersama isterinya yang merupakan warga Thailand berusia 25 tahun membawa kepada penemuan 17 plastik sampah berwarna hitam berisi 170 kg bungkusan daun ketum.
Katanya, pemeriksaan terhadap sebuah lagi kenderaan pacuan empat roda jenis Mitsubishi Triton yang dinaiki seorang lelaki berusia 30 tahun bersama bapa mentuanya berusia 67 tahun telah menjumpai 35 plastik sama berisi 350 kg daun ketum di tempat duduk belakang dan bahagian bonet belakang kenderaan.
“Mengikut maklumat yang diterima, pasangan suami isteri itu disyaki tonto yang memilih laluan Simpang Pulai, Ipoh ke Gua Musang untuk menyeludup daun ketum.

“Keempat-empat suspek terkejut selepas berdepan dengan pemeriksaan di kawasan sekatan jalan berkenaan sebelum mereka ditahan dan dibawa ke Ibu Pejabat Polis Daerah (IPD) untuk siasatan lanjut,” katanya pada sidang media di Ibu Pejabat Polis Daerah Gua Musang di sini hari ini.
Mohd. Taufik berkata, laluan Tanah Tinggi Lojing ke Gua Musang sering dijadikan laluan pengedar yang menyeludup daun ketum dari negeri utara untuk ke Kelantan.
Katanya, situasi itu menyebabkan pihak polis mengadakan sekatan jalan raya secara kerap di kawasan itu.
“Mengikut maklumat, daun ketum dibeli pada harga RM10 dan dijual di negeri ini sebanyak RM40 sekilogram.
“Bagaimanapun, ujian air kencing ke atas empat suspek mendapai mereka negatif sebarang penyalahgunaan dadah,” katanya.
Mohd. Taufik berkata, pihaknya juga mengenalpasti 10 laluan jalan kampung dari Lojing ke Kampung Kundur yang menjadi laluan pengedar daun ketum.
Kes disiasat mengikut Seksyen 30 (3) Akta Racun 1952 yang memperuntukkan hukuman denda tidak lebih RM10,000 atau penjara maksimum empat tahun atau kedua-duanya jika sabit kesalahan. -K! ONLINE


Wisma Putra bertegas, Sabah hak Malaysia
Oleh MOHD RASDAN AHMAD

25 Ogos 2020, 4:23 pm
KUALA LUMPUR – Wisma Putra sekali lagi mengulangi pendiriannya bahawa Sabah adalah sebahagian daripada Malaysia untuk selamanya.
Menteri Luar, Datuk Seri Hishammuddin Tun Hussein berkata, Malaysia sudah membuat pendirian sebelum ini mengenai Sabah dan tidak timbul persoalan lagi mengenainya.
“Sabah selamanya akan menjadi sebahagian daripada Malaysia,” katanya menerusi ciapan di akaun laman sosial Twitter miliknya semalam.
Menerusi ciapan tersebut, Hishammuddin turut berkongsi video ucapannya di Parlimen pada 5 Ogos lalu bahawa Malaysia membidas kenyataan yang dikeluarkan Setiausaha Luar Negara Filipina, Teodoro Locsin Jr mengenai ciapannya yang mengatakan ‘Sabah is not in Malaysia’ (Sabah bukan di Malaysia).
Menerusi video ucapannya itu, Hishammuddin berkata, apa yang beliau katakan amat jelas bahawa Malaysia mengutuk ciapan berkenaan kerana ia dianggap sebagai tidak bertanggungjawab dan mendakwa Sabah bukan sebahagian daripada Malaysia.
“Saya mahu nyatakan di Dewan Rakyat ini, kita tidak mengiktiraf untuk memenuhi mana-mana pihak asing di Sabah. Pada masa sama, Sabah milik Malaysia dan akan tetap sebahagian daripada Malaysia buat selama-lamanya,” katanya.

Sebelum ini, media melaporkan kerajaan negeri Sabah menggesa Kementerian Luar perlu bersikap tegas berhubung isu ancaman terhadap kedaulatan Sabah oleh Filipina.
Ketua Menterinya, Datuk Seri Mohd. Shafie Apdal dilaporkan berkata, rakyat Sabah dijanjikan keselamatan dan perlindungan semasa penubuhan Persekutuan Malaysia pada tahun 1963.
Beliau mahu Wisma Putra mengambil tindakan sewajarnya terhadap perkara yang disifatkan sebagai ancaman terhadap kedaulatan Sabah serta provokasi yang tidak sepatutnya dari Filipina itu.
Hal tersebut dinyatakan berikutan keputusan Jawatankuasa Hal Ehwal Luar Negara Filipina yang membenarkan cetakan peta Filipina meliputi kawasan 320 kilometer Zon Ekonomi Eksklusif (EEZ) dan Sabah dalam pasport negara jiran itu baru-baru ini.- K! ONLINE.


Kementerian, agensi kerajaan agih Jalur Gemilang tidak salah
Oleh MUHAMAD TARMIZE MOHD NOR

25 Ogos 2020, 4:11 pm
TANJUNG MALIM – Kementerian dan agensi kerajaan yang mengagihkan bendera Malaysia kepada orang ramai sempena bulan Kemerdekaan tidak sepatutnya menjadi isu politik bagi pihak pembangkang, menurut Timbalan Menteri Komunikasi dan Multimedia, Datuk Zahidi Zainul Abidin.
Menurut Zahidi, pengagihan Jalur Gemilang oleh Jabatan Penerangan itu dibuat atas kapasiti tugas mereka untuk menyalurkan maklumat dan semangat cintakan negara kepada rakyat tanpa mengira musim termasuk ketika pilihanraya.
“Apabila Menteri atau Timbalan Menteri turun padang, sudah tentu agensi berkaitan akan ikut sama namun kita tidak menggunakan peruntukan dan wang mereka untuk pengaruhi undi.
“Macam hari ini, saya datang untuk meninjau liputan jalur lebar di kawasan ini dan tentunya kita datang atas kapasiti urusan kerja. Pengagihan bendera Malaysia tidak boleh dikatakan pengaruhi undi kerana ini bulan kebangsaan,” katanya.
Beliau berkata demikian ketika ditemui pemberita selepas menghadiri program Santai Merdeka di Dewan Terbuka Kampung Kuala Slim di sini hari ini.
Tambah Zahidi, pihak pembangkang juga boleh mengagihkan Jalur Gemilang bagi menyemarakkan lagi sambutan Kemerdekaan negara yang ke-63.

“Tidak kira musim pilihan raya atau tidak, semangat patriotik dan cintakan negara perlu diteruskan.
“Di Sabah sekarang pun kementerian dan agensi kerajaan ada membuat program pengagihan Jalur Gemilang ini. Jadi tidak timbul isu salah guna agensi kerajaan memandangkan itu tugas mereka,” katanya. -K! ONLINE


Pengarah politeknik didakwa rasuah
Oleh KOSMO!

25 Ogos 2020, 4:20 pm
SYED AHMAD ZULKARNAIN SYED ALI
SEREMBAN- Seorang pengarah sebuah politeknik didakwa di Mahkamah Seksyen di sini hari ini atas tujuh tuduhan rasuah membabitkan pelantikan syarikat pembekalan dan perkhidmatan serta menerima wang suapan berjumlah RM15,000 pada 2018.
Bagaimanapun, tertuduh, Nazri Idris, 57, mengaku tidak bersalah dan minta dibicarakan selepas semua tuduhan dibacakan di hadapan Hakim Madihah Harullah.
Mengikut pertuduhan pertama hingga keempat, Nazri didakwa menggunakan kedudukannya untuk memilih empat syarikat iaitu Unggul Merah Mewah Resources Sdn. Bhd., Sinar Jaya Niaga Resources, Excellent Shark dan Pasar Segar Adik Nurr yang mempunyai hubungan dengannya.
Syarikat itu dilantik bagi membekalkan perkhidmatan dan pembekalan untuk Bengkel Programmable Logic Controller (PLC) & Internet Of Things, Bengkel Penyelenggaraan Sistem Automasi, menyediakan tenaga pengajar bagi kursus aplikasi PLC dan membekalkan barangan serta komponen bagi kursus berkenaan.
Semua kesalahan itu dilakukan di bilik pengarah Politeknik Nilai, Kompleks Pendidikan Bandar Enstek di antara November hingga Disember 2018.

Nazri didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta yang sama iaitu penjara tidak lebih 20 tahun serta denda lima kali ganda nilai suapan atau RM10,000, mana-mana lebih tinggi.
Bagi tuduhan kelima hingga ketujuh, Nazri didakwa menerima RM4,000 dan RM3,000 yang dipindahkan secara online ke dalam akaun Ismail Shamsuddin dan menerima wang tunai RM8,000 yang semuanya daripada Syarikat Tas Solutions Enterprise.
Dia melakukan kesalahan itu di Maybank cawangan Bandar Baru Sungai Buloh, Selangor, Maybank cawangan TTDI Jaya, Shah Alam, Selangor dan bilik pengarah Politeknik Nilai dari 15 Disember 2018 hingga 28 Januari 2019.
Syarikat berkenaan mempunyai hubungan dengan kerja-kerja rasmi pembekalan dan perkhidmatan program-program sama yang dianjurkan politeknik berkenaan.
Dia didakwa mengikut Seksyen 165 Kanun Keseksaan yang boleh dihukum penjara dua tahun atau denda atau kedua-duanya sekali.
Timbalan Pendakwa Raya SPRM, Mohamad Azriff Firdaus Mohamad Ali memohon tertuduh dibebaskan dengan ikat jamin RM80,000 dengan seorang penjamin dan pasport miliknya ditahan.
Nazri yang tidak diwakili peguam merayu ikat jamin dikurangkan dengan alasan mempunyai komitmen yang tinggi, mempunyai anak yang masih bersekolah dan perlu membayar hutang rumah.
Selepas mendengar rayuan kedua-dua pihak, Madihah membenarkan tertuduh dibebaskan dengan ikat jamin RM40,000 dengan seorang penjamin dan menetapkan 24 September ini sebagai tarikh sebutan semula kes. -K! ONLINE


Calon BN pakai baju berlogo parti dilarang masuk ke pusat undi awal
Oleh MUHAMAD TARMIZE MOHD NOR

25 Ogos 2020, 4:16 pm
TANJUNG MALIM – Calon Barisan Nasional (BN), Mohd. Zaidi Aziz tidak dibenarkan masuk ke Ibu Pejabat Polis Daerah (IPD) Muallim di sini hari ini untuk meninjau proses pengundian awal disebabkan memakai baju berlogo parti.
Mohd. Zaidi yang tiba di pintu masuk IPD Muallim pada pukul 9.45 pagi itu ditegur petugas Suruhanjaya Pilihan Raya (SPR) dan beliau diminta menukar baju sebelum dibenarkan masuk untuk melakukan tinjauan pengundian.
Ketika ditemui pemberita selepas melakukan tinjauan, Mohd. Zaidi mengaku dia terlupa untuk menukar baju korporat yang tertera logo BN memandangkan baru selesai menghadiri program berjumpa pengundi sebelum itu.
“Selepas solat Subuh tadi, saya ada beberapa program bersama pengundi dan terlupa nak tukar baju dan terus ke sini.
“Apabila sampai di IPD Muallim, saya terus turun dari kereta sehinggalah ditegur petugas SPR yang meminta saya menukar baju kerana baju saya mempunyai logo parti,” katanya.
Tambah Mohd. Zaidi, perkara tersebut tidak menjadi masalah buatnya memandangkan ada membawa baju lain di dalam kereta.

“Selepas menukar baju kemeja, saya kembali semula ke IPD Muallim untuk membuat peninjauan proses undian awal oleh anggota polis,” katanya. -K! ONLINE


Tiada diskriminasi kaum
Oleh MOHD RASDAN AHMAD

25 Ogos 2020, 3:15 pm
KUALA LUMPUR – Dakwaan yang mengatakan kerajaan melakukan diskriminasi berdasarkan warna kulit atau kaum dalam menentukan status kewarganegaraan setiap individu di negara ini adalah tidak benar.
Timbalan Menteri Dalam Negeri 1, Datuk Seri Ismail Mohamed Said berkata, permohonan kewarganegaraan kebiasaannya tidak dapat diproses kerana tidak mengikut prosedur yang ditetapkan.
“Kerajaan tidak pernah melakukan diskriminasi kaum berdasarkan kulit dan sebab saya nyatakan sebelum ini jawapan yang lepas jika ada proses seperti pendaftaran perkahwinan sah, dokumen sah dan mengambil anak angkat sama ada di mahkamah telah dipersetujui.
“Ada syarat tertentu yang telah disyaratkan di bawah prosidur operasi standard (SOP) yang dilaksanakan bahawa jika pemohon sah dan boleh lakukan pendaftaran,” katanya dalam sesi soal jawab sidang Dewan Rakyat, hari ini.
Beliau berkata demikian ketika menjawab dakwaan Datuk Ngeh Koo Ham (PH-Beruas) dalam soalan tambahannya tentang kemungkinan kerakyatan segelintir individu ditarik balik disebabkan oleh warna kulit dengan keluarga angkat mereka.


Polis cedera di lengan, rusuk kiri ditikam penagih dadah
Oleh KOSMO!

25 Ogos 2020, 1:47 pm
Oleh IVAN AMIRUL
KOTA KINABALU – Seorang anggota polis cedera pada bahagian lengan dan rusuk kiri ekoran ditikam ketika bergelut dengan salah seorang penagih dadah dalam kejadian di Taman Puri Warisan, Inanam semalam.
Dalam kejadian sekitar pukul 1.35 petang itu, dua penagih dadah nekad menyerang termasuk menikam seorang anggota polis bagi meloloskan diri.
Bagaimanapun, dua lelaki tempatan berusia 33 dan 39 tahun itu berjaya ditahan.
Ketua Polis Daerah Kota Kinabalu Asisten Komisioner Habibi Majinji berkata, bertindak atas maklumat awam dan risikan, pihaknya menghantar sepasukan anggota dan pegawai polis bagi menjalankan operasi di kawasan terbabit.
Beliau berkata, pasukan polis bertugas terserempak dengan dua lelaki yang sedang menghisap dadah di bawah tangga di blok bangunan perumahan dimaklumkan.

“Kedua-dua suspek membuang dua paket dadah jenis syabu sebelum melarikan diri sebaik menyedari kehadiran polis
“Namun salah seorang suspek bertindak agresif dengan mengeluarkan sebilah pisau dan terus menyerang anggota polis.
“Semasa pergelutan berlaku, suspek telah menikam anggota kita manakala seorang lagi suspek turut bertindak merempuh dan menumbuk salah seorang anggota polis yang cuba menahan mereka.
“Tetapi dengan kecekapan dimiliki anggota, kedua-dua suspek akhirnya berjaya ditahan dan pisau berukuran 32 sentimeter yang digunakan juga dirampas.
“Turut dirampas sebilah gunting dan dua paket syabu seberat 0.20 gram yang bernilai RM20 berdasarkan harga pasaran semasa,” katanya menerusi kenyataan akhbar hari ini.
Habibi berkata, kes disiasat mengikut Seksyen 12(2) Akta Dadah Berbahaya 1952 yang memperuntukkan hukuman denda tidak lebih RM100,000 atau penjara tidak lebih setahun atau kedua-duanya sekali.
Menurut beliau, kes turut disiasat mengikut Seksyen 324 Kanun Keseksaan dan Seksyen 6(1) Akta Bahan Kakisan Letupan dan Senjata Bahaya 1958.
Sementara itu, Habibi memaklumkan anggota polis yang cedera sudah dirujuk ke Hospital Queen Elizabeth (HQE) untuk rawatan dan sudah dibenarkan pulang. -K! ONLINE


Kerajaan Negeri Sembilan sedia pusat perlindungan anjing liar
Oleh KOSMO!

25 Ogos 2020, 1:29 pm
ZAKKINA WATI AHMAD TARMIZI
SEREMBAN- Kerajaan Negeri Sembilan menyediakan sebuah pusat perlindungan seluas 0.4 hektar bagi menempatkan anjing-anjing liar yang ditangkap di negeri ini.
Ia susulan banyak aduan dan rungutan daripada orang ramai mengenai masalah anjing liar di kawasan perumahan mereka selain isu tempat perlindungan sedia ada yang dikendalikan sebuah pertubuhan bukan kerajaan (NGO) tidak mampu lagi menempatkan anjing yang bilangannya semakin bertambah.
Exco Kesejahteraan Bandar, Perumahan dan Kerajaan Tempatan dan Kampung Baru negeri, Teo Kok Seong berkata, pusat perlindungan tersebut kini dalam proses pembinaan dan dijangka siap dalam tempoh tiga minggu lagi.
“Pusat perlindungan ini antara langkah yang diambil kerajaan negeri bagi mengatasi masalah anjing liar yang banyak diterima aduan daripada orang ramai.
“Lokasi sesuai telah berjaya dicari bagi mewujudkan pusat perlindungan ini namun lokasinya dirahsiakan bagi melindungi anjing-anjing ini agar tidak terancam,” katanya.

Beliau berkata demikian kepada pemberita selepas menghadiri majlis penyerahan sumbangan dana sebanyak RM50,000 kepada Persatuan Penyelamat Haiwan Terbiar (FurryKids Safehaven) di Kampung Mawar, Mambau dekat sini, hari ini.
Menurut Kok Seong, pusat perlindungan anjing liar itu sepatutnya sudah lama dibina namun masalah lokasi menyebabkan ia mengambil sedikit masa.
“Ketika ini, anjing liar yang ditangkap ditempatkan di tempat perlindungan yang dikendalikan oleh NGO di pusat perlindungan haiwan terbiar di Mambau.
“Sebanyak 1,875 ekor anjing liar ditempatkan di pusat perlindungan ini namun ia tidak dapat menampung lagi jumlah anjing liar yang ditangkap di sekitar negeri ini,” katanya.
Sementara itu, sumbangan RM50,000 tersebut diberikan oleh pihak Matrix Concepts Holdings Berhad (Matrix Concepts) yang bertujuan membantu persatuan tersebut dalam menguruskan pusat perlindungan haiwan terbiar kelolaan mereka.
Presiden FurryKids Safehaven, Surevin Nair berkata, dana yang diterima itu merupakan suntikan semangat kepada pihak persatuan yang sememangnya mempunyai masalah dana.
“Kami juga sedang membina sebuah lagi pusat perlindungan di Seremban bagi menempatkan anjing-anjing liar tersebut. Jika dilihat peruntukan dana yang diberi dapat membantu pusat ini untuk menjaga haiwan terbiar,” katanya.
Pengarah Urusan Kumpulan Matrix Concepts, Ho Kong Soon pula berkata, sumbangan tersebut ini diiharap dapat membantu persatuan berkenaan dalam memelihara dan menyediakan pusat perlindungan anjing liar yang lebih baik.
“Sumbangan ini merupakan sebahagian daripada tanggungjawab sosial korporat yang kami beri bagi memastikan haiwan terbiar ini tidak terancam dan dilindungi,” katanya. -K! ONLINE


Rompak telefon bimbit, dua penganggur dijel 40 bulan
Oleh NUZULSHAM SHAMSUDDIN

25 Ogos 2020, 2:17 pm
KUALA LUMPUR – Hanya kerana merompak sebuah telefon bimbit milik lelaki warga Bangladesh, dua penganggur menerima padah apabila dihukum penjara 40 bulan oleh Mahkamah Sesyen di sini hari ini.
Hakim Emelia Kaswati Mohd. Khalid menjatuhkan hukuman itu terhadap Badrul Farez Merican Awaludin Merican, 31, dan Al-Sadeed Vergiano, 39, selepas mereka menukar kepada pengakuan bersalah pada hari pertama perbicaraan kes itu.
Mahkamah turut memerintahkan hukuman penjara itu berjalan bermula dari tarikh ditangkap pada 24 Mac lalu.
Mengikut pertuduhan, kedua-dua tertuduh didakwa telah melakukan rompak berkumpulan sebuah telefon bimbit jenis Oppo Model A5 yang berharga RM700 milik Hossain Azad di hadapan Daikin Cool & Hot Home Appliance Sdn. Bhd. Jalan Landak di sini pukul 5 petang pada 24 Mac lalu.
Berikutan itu, pertuduhan terhadap mereka dikemukakan mengikut Seksyen 395 Kanun Keseksaan yang memperuntukkan hukuman penjara maksimum 20 tahun dan juga boleh dikenakan sebatan jika sabit kesalahan.
Terdahulu Timbalan Pendakwa Raya Noor Dayana Mohamad memohon mahkamah mengenakan hukuman setimpal kerana perbuatan kedua-dua tertuduh melibatkan faktor keselamatan awam.

Bagaimanapun Badrul Farez dan Al-Sadeed yang tidak diwakili tidak membuat sebarang rayuan.
Mengikut fakta kes, pada hari kejadian pengadu telah didatangi tertuduh yang menyamar sebagai anggota polis dan meminta pengadu mengeluarkan pasport.
Pada masa sama, kedua-dua tertuduh telah menyeluk poket seluar pengadu dan telah mengambil telefon bimbit jenis Oppo lalu melarikan diri.
Pengadu yang terkejut kemudian telah mengejar tertuduh dan pada masa sama meminta bantuan anggota polis yang sedang membuat rondaan di kawasan itu.
Hasil maklumat pengadu, kedua-dua tertuduh kemudian berjaya ditangkap pada hari sama pada pukul 6 petang di Jalan Imbi. -K! ONLINE


Tiga PATI Indonesia ditahan tangkap ikan
Oleh MOHD YUNUS YAKKUB

25 Ogos 2020, 3:12 pm
KLANG – Maritim Malaysia (APMM) menahan tiga pendatang asing tanpa izin (PATI) warga Indonesia selepas menangkap ikan di kedudukan 2.2 batu nautika Barat Daya Sungai Haji Durani di sini semalam.
Penahanan kesemua suspek berusia 22 hingga 28 tahun itu dilakukan menerusi Ops Benteng Laut pukul 9.15 malam.
Pengarah Maritim Selangor, Kepten Maritim Mohammad Rosli Kassim berkata, ketiga-tiga mereka yang diupah oleh pemilik bot nelayan kelas B1 itu pada awalnya dikesan menunda di kawasan tidak dibenarkan iaitu kurang lapan batu nautika dari pantai.
Katanya, pemeriksaan mendapati terdapat empat lelaki di dalam bot tersebut termasuk tekong yang merupakan warga tempatan.
“Hasil siasatan mendapati mereka baharu sahaja menurunkan pukat dalam beberapa minit sebelum ketibaan bot peronda Maritim Malaysia
“Turut dirampas adalah hasil ikan yang dianggarkan sebanyak 20 kilogram,” katanya dalam kenyataan di sini hari ini.

Jelas beliau, bot dan mereka yang ditahan dibawa ke jeti Lembaga Kemajuan Ikan Malaysia ( LKIM ) dan kes disiasat mengikut Akta Perikanan 1985 dan Akta Imigresen 1959/63. -K! ONLINE


Mayat pemuda jatuh Jambatan P. Pinang dijumpai
Oleh KOSMO!

25 Ogos 2020, 12:43 pm
Oleh NOOR HASLIZA NUSI
GEORGE TOWN – Mayat seorang pemuda yang terjatuh dari Kilometer 2.2 Jambatan Pulau Pinang di sini Ahad lalu ditemui selepas hampir 48 jam operasi menyelamat dijalankan.
Mayat R.Peregelathan, 24, dijumpai dalam keadaan terapung di
Pengkalan Raja Uda, Weld Quay di sini kira-kira pukul 10.15 pagi tadi.
Anggota pasukan Bomba dan Penyelamat Negeri kemudiannya membawa mayat pemuda yang berasal Johor itu ke Pengkalan Marin di Batu Uban.
Ketua Polis  Daerah Seberang Perai Tengah , Asisten Komisioner Shafee Abd Samad berkata, proses sanitasi Covid-19 telah dilakukan ke atas mayat lelaki terbabit oleh kakitangan Pejabat Kesihatan Daerah Timur Laut .
“Mayat lelaki itu kemudiannya dibawa ke Unit Forensik Hospital Pulau Pinang untuk siasatan lanjut,” katanya di sini sebentar tadi.

Pada 23 Ogos lalu, Peregelathan dilaporkan terjatuh dari Jambatan Pulau Pinang menghala ke Perai kira-kira pukul 8 malam.
Dia dipercayai telah meninggalkan sebuah kereta jenis Perodua Bezza berwarna merah dan telefon bimbit di tepi jambatan terbabit. – K! ONLINE


Polis Negeri Sembilan lupus dadah RM9.2j
Oleh KOSMO!

25 Ogos 2020, 3:19 pm
Oleh SYED AHMAD ZULKARNAIN SYED ALI
SEREMBAN- Jabatan Siasatan Jenayah Narkotik, Ibu Pejabat Polis Kontinjen (IPK) Negeri Sembilan hari ini melupuskan 239 kilogram pelbagai jenis dadah bernilai RM9.2 juta yang dirampas di negeri itu dari tahun 2006 hingga 2019.
Ketua Polis Negeri Sembilan, Datuk Mohamad Mat Yusop berkata, kesemua barang kes itu termasuk peralatan memproses dadah sudah mendapat arahan untuk dilupuskan selepas semua perbicaraan selesai.
“Barang kes ini melibatkan sebanyak 1,913 kertas siasatan yang dibuka berkaitan dadah dari 2006 hingga 2019.
“Antara dadah yang dilupuskan adalah heroin, ganja, cecair ganja, syabu, pil yaba, methadone, daun ketum dan 257 peralatan memproses dadah,” katanya.
Beliau berkata demikian dalam sidang akhbar selepas majlis serahan 17 kereta peronda polis (MPV) jenis Honda Civic 1.8 kepada semua Ibu Pejabat Polis daerah (IPD) di Negeri Sembilan.

Tambahnya, semua barang kes itu akan dibawa ke Pusat Kualiti Alam di Sendayan di sini untuk dilupuskan.
Sementara itu, Mohamad berkata, Jabatan Siasatan Jenayah Narkotik Negeri Sembilan merekodkan peningkatan tangkapan bagi tempoh Januari hingga Julai tahun ini.
“Ini meliputi tangkapan pelbagai kesalahan dadah berbahaya sebanyak 3,746 iaitu pengedar dadah (557), pemilikan dadah (1,107) dan penagih dadah (2,082), manakala jumlah anggaran nilai rampasan dadah sebanyak RM8.6 juta dan nilai sitaan aset berjumlah RM3.3 Juta.
“Kami amat serius dalam misi membenteras dadah habis-habisan dengan memfokuskan tangkapan pengedar-pengedar dadah selain melumpuhkan ekonomi mereka dengan menyita aset yang dimiliki melalui aktiviti pengedaran dadah,” katanya. -K! ONLINE


Penoreh getah ceroboh hutan simpan didenda RM8,000
Oleh NORLIDA AKMAR IDROS

25 Ogos 2020, 1:24 pm
ALOR SETAR – Dua penoreh getah dihadapkan ke Mahkamah Sesyen di sini hari ini atas tuduhan menceroboh Hutan Simpan Pedu dalam daerah Padang Terap dekat sini pada tahun lalu.
Tertuduh, Prajun Ipian, 58, dan anak saudaranya, Lai Oon Ai Chuan, 31, mengaku bersalah sebaik pertuduhan terhadap mereka dibacakan di hadapan Hakim Murtazadi Amran.
Prajun dijatuhi hukuman penjara sehari dan denda RM8,000 manakala Lai Oon dikenakan denda RM5,000.
Murtazadi juga memerintahkan mereka dipenjara sebulan sekiranya gagal membayar denda tersebut.
Kedua-dua tertuduh membayar denda berkenaan.
Mengikut kertas pertuduhan, mereka didakwa menceroboh kompartmen 51, Hutan Simpan Pedu dengan membawa tiga bilah parang dan satu unit gergaji tangan tanpa kebenaran sah kira-kira pukul 10.30 pagi, 4 Oktober lalu.

Pendakwaan terhadap mereka dilakukan mengikut Seksyen 81(1)(g) Akta Perhutanan Negara 1984 (Akta 313) yang memperuntukkan hukuman denda sehingga RM10,000 atau penjara maksimum tiga tahun atau kedua-duanya.
Timbalan Pendakwa Raya Jabatan Perhutanan Semenanjung Malaysia, Mason Jaro Lenya Barayan ketika prosiding memohon hukuman setimpal memandangkan Prajun pernah dikompaun RM3,000 atas kesalahan berkaitan.
Prajun pada tahun lalu dikompaun atas kesalahan membersihkan satu kawasan di Hutan Simpan Bukit Perangin di daerah Padang Terap.-K! ONLINE
-habis


RM 6.16 bilion bantu usahawan PKS
Oleh MOHD RASDAN AHMAD

25 Ogos 2020, 3:23 pm
KUALA LUMPUR – Peruntukan sebanyak RM6.16 bilion telah diagihkan kepada 623,078 usahawan termasuk penjaja serta perusahaan kecil dan sederhana (PKS) yang terjejas akibat penularan Covid-19 menerusi pembiayaan Tabung Ekonomi Kumpulan Usahawan Niaga (TEKUN).
Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata, jumlah itu termasuk pembiayaan menerusi skim Pembiayaan TEKUN Niaga iaitu pembiayaan secara individu membabitkan 460,626 pembiayaan bernilai RM4.39 bilion.
“Sebanyak RM668.4 juta lagi diagihkan menerusi skim Pembiayaan Teman TEKUN iaitu pembiayaan secara berkumpulan membabitkan 95,907 pembiayaan.
“Kerajaan juga memperuntukan RM537.1 juta disalurkan menerusi skim Pembiayaan Kontrak-I iaitu pembiayaan untuk membiayai kontrak dan pembekalan membabitkan 9,864 pembiayaan,” katanya dalam sesi soal jawab sidang Dewan Rakyat hari ini.
Beliau berkata demikian ketika menjawab soalan Datuk Seri Bung Moktar Radin (BN-Kinabatangan) yang meminta menteri berkenaan yang ingin tahu apakah bantuan yang disalurkan kepada golongan penjaja dan peniaga PKS serta bilangan yang mendapat manfaat daripadanya. -K! ONLINE


KKM akan bentang cadangan pelarasan gaji Pegawai Perubatan Kontrak
Oleh MOHD RASDAN AHMAD

25 Ogos 2020, 3:03 pm
KUALA LUMPUR – Kementerian Kesihatan Malaysia akan mengemukakan kertas cadangan penyelarasan gaji bagi Pegawai Perubatan Kontrak gred UD41 ke UD43 yang sudah disediakan dan akan dibentangkan ke Kabinet dalam masa terdekat.
Menteri Kesihatan, Datuk Seri Dr. Adham Baba berkata, perkara itu perlu dilakukan berikutan pegawai perubatan kontrak ketika ini menjalankan tugas sama tetapi mendapat gaji berbeza berbanding dengan pegawai lantikan tetap.
“Cadangan berkenaan bakal menyaksikan pegawai perubatan kontrak menerima gaji hampir sama dengan lantikan tetap, kementerian ketika ini mencadangkan supaya tempoh kontrak lebih panjang, sekali gus peluang lebih baik bagi pegawai perubatan kontrak mengambil laluan kepakaran setara.
“Bagi mereka (pegawai perubatan kontrak) yang kita naikkan gaji ke (gred) UD43 ialah pegawai yang sentiasa patuh dan bersedia untuk terus kekal dalam kementerian.
“Pegawai Perubatan Kontrak gred UD41 prinsipnya ialah upah mengikut kerja dan memikul beban tugas setara dengan lantikan tetap yang dinaikkan pangkat ke gred UD44. Begitu juga dengan farmasi dan pergigian,” katanya ketika Waktu Pertanyaan Menteri dalam sidang Dewan Rakyat, hari ini.
Beliau berkata demikian ketika menjawab soalan tambahan Dr. Kelvin Yii Lee Wuen (PH-Bandar Kuching) yang ingin tahu mengapa penyelarasan gred pegawai perubatan kontrak masih belum dilaksanakan.

Ujar beliau, pembentangan ini sebenarnya perlu dilaksanakan supaya perancangan untuk menambah baik laluan kerjaya dapat memelihara keharmonian di tempat kerja bagi pekerja tetap dan kontrak selain meningkatkan motivasi pegawai semasa bertugas. -K! ONLINE


Amran Kasimin meninggal dunia
Oleh NUR HUDA MUSA

26 Ogos 2020, 11:08 pm
KUALA LUMPUR – Bekas Ahli Dewan Undangan Negeri (ADUN) Bangi, Datuk Dr. Amran Kasimin meninggal dunia di Hospital Canselor Tuanku Muhriz (HCTM) Universiti Kebangsaan Malaysia (UKM) petang tadi.
Allahyarham yang juga bekas ahli Lembaga Pengarah Universiti (LPU) UKM itu meninggal dunia pada usia 75 tahun kira-kira pukul 5 petang tadi.
Perkara tersebut disahkan oleh menantunya, Dr. Lenny Suryani Safri melalui perkongsian di laman sosial Facebook.
“Allahyarham abah Amran Kasimin telah kembali ke rahmatullah pada pukul 5.56 petang di Hospital Canselor Tuanku Muhriz.
“Abah, terima kasih atas 19 tahun yang indah. Satu penghormatan besar bagi saya menjadi anak abah. Terima kasih di atas kasih sayang yang tidak berbelah bahagi. Rasa setengah nyawa Lenny hilang abah,” tulisnya.
Katanya, jenazah akan dibawa pulang ke kediamannya di Sungai Merab Luar, Kajang, Selangor dan akan dikebumikan pada pukul 9 pagi esok.

Dalam pada itu, Jabatan Kemajuan Islam Malaysia (Jakim) turut mengucapkan takziah kepada ahli keluarga Allahyarham. – K! ONLINE


42 wanita asing berkas dalam Op Noda
Oleh KOSMO!

26 Ogos 2020, 9:39 pm
Oleh KHAIRUL MOHD. ALI
JOHOR BAHRU – Seramai 42 wanita warga asing daripada pelbagai kewarganegaraan ditahan polis dalam satu operasi yang dijalankan di sekitar Taman Sri Tebrau, di sini semalam.
Ketua Polis Daerah Johor Bahru Selatan, Mohd. Padzli Mohd. Zain berkata, Op Noda itu dijalankan dengan kerjasama Jabatan Imigresen negeri.
Katanya, operasi berkenaan dijalankan bagi membanteras gejala sosial terutamanya yang melibatkan pendatang asing tanpa izin (PATI)
“Dalam operasi berkenaan, seramai 42 wanita membabitkan 39 warganegara Vietnam, lapan warganegara China, tiga warganegara Indonesia dan masing-masing seorang warganegara Myanmar serta Kemboja.
“Kesemua tangkapan gagal mengemukakan dokumen perjalanan diri yang sah atau telah tamat tempoh permit kerja,” katanya dalam satu kenyataan, di sini hari ini.

Tambah beliau, kesemua tangkapan diserahkan kepada Jabatan Imigresen untuk tindakan lanjut mengikut Seksyen 6(1)(c) dan Seksyen 15(1)(c) Akta Imigresen 1959/63.
Sementara itu, Mohd. Padzli turut memberitahu, pihaknya telah menahan seramai 31 warga asing dan seorang lelaki warga tempatan menerusi 29 serbuan melibatkan premis perniagaan runcit.
Katanya, operasi yang dijalankan secara berterusan bermula awal tahun ini sehingga Ogos lalu itu melibatkan premis perniagaan yang menjual rokok seludup tanpa cukai.
“Menerusi 29 serbuan itu, polis telah merampas 2,593 kotak dan 692 karton rokok tanpa cukai melibatkan jumlah keseluruhan bernilai RM9.379 juta.
“Modus operandi mereka adalah menjual rokok berkenaan pada harga antara RM4.50 hingga RM9.50 sekotak di premis perniagaan runcit yang menjual barangan harian,” ujarnya.
Tambah beliau, kesemua suspek ditahan mengikut Seksyen 135(1)(d) Akta Kastam 1967.-K! ONLINE


Pengadil profesional Liga M bermula tahun depan
Oleh MUHAMAD ARDIE PUTRA SUHAIMI

26 Ogos 2020, 8:56 pm
HASRAT untuk menyaksikan kelibat pengadil profesional dalam kancah Liga Malaysia (Liga M) musim ini tidak kesampaian selepas Persatuan Bola Sepak Malaysia (FAM) mengesahkan Sistem Pengadil Profesional Malaysia (MProRS) ditangguhkan pada tahun depan.
Sebagai rekod, MProRS telah dilancarkan oleh FAM pada Mac lalu dengan enam pengadil kebangsaan telah disenarai pendek untuk menjadi perintis sebelum dua pengadil terbaik akan ditawarkan kontrak sebagai pengadil profesional pada Julai lalu.
Pengerusi Jawatankuasa Pengadil FAM, Md. Dali Wahid berkata, penularan pandemik Covid-19 yang telah menjejaskan perjalanan saingan Liga M menjadi punca utama projek MProRS terpaksa ditangguhkan.
“Sepatutnya MProRS akan mendedahkan senarai pendek calon pengadil profesional pada Julai lepas. Namun, penangguhan Liga M hampir lima bulan telah menjejaskan perancangan yang telah diaturkan sebelum ini.
“Namun, projek ini tetap akan diteruskan dengan jangkaan kami ia akan dimulakan pada tahun depan. Cuma, ia akan didedahkan sendiri oleh Presiden FAM (Datuk Hamidin Mohd. Amin),” katanya pada majlis penyerahan jersi baharu pengadil Liga M di Wisma FAM, Kelana Jaya hari ini.
Barisan pengadil yang sebelum ini disenarai pendek ialah Muhammad Nazmi Nasaruddin, Mohd Yaasin Mohd Hanafiah, Zulkarnain Zakaria, Muhammad Faizuddin Ismail, Razlan Joffri Ali dan Muhammad Izzul Fikri Kamaruzaman.

Dalam perkembangan sama, Dali mengumumkan, barisan pengadil Liga M telah mendapatkan penajaan daripada Kronos yang menampilkan kelainan dengan rekaan jersi berwarna oren.
“Perbezaan musim ini akan memberi impak buat pengadil untuk memperagakan prestasi yang lebih baik ketika mengadili baki saingan musim ini kerana sebelum ini, jersi pengadil adalah hitam, kelabu, torquoise dan ungu.
“Dengan rekaan baharu ini, ia akan dapat kerap digunakan pengadil kerana kebarangkalian untuk bertembung warna dengan jersi pasukan bertanding sangat rendah,” katanya. – K! ONLINE


Prestasi AmBank kukuh pada suku pertama
Oleh KOSMO!

26 Ogos 2020, 9:40 pm
KUALA LUMPUR – AMMB Holdings Bhd. (Kumpulan AmBank) merekodkan pendapatan berjumlah RM1.092 bilion bagi suku pertama (Q1) tahun kewangan semasa yang berakhir pada 31 Mac 2021, pertumbuhan 2.6 peratus berbanding tahun sebelumnya.
Perbelanjaan dikawal baik pada RM538.6 juta, peningkatan sebanyak 1.9 peratus manakala kadar kos kepada pendapatan bertambah kukuh kepada 49.3 peratus berbanding 49.7 peratus setahun lalu.
Ketua Pegawai Eksekutif Kumpulan Ambank, Datuk Sulaiman Mohd. Tahir berkata, beliau berpuas hati dengan prestasi Kumpulan secara keseluruhan, dengan perolehan pada suku pertama melepasi paras RM1 bilion.
Jelasnya, ia disokong pendapatan kukuh daripada perdagangan dan pelaburan, yang telah mengurangkan kesan pemampatan margin keuntungan dan kerugian pengubahsuaian bersih daripada pinjaman serta pendahuluan di bawah moratorium.
“Kami secara aktif berhubung dengan pelanggan sebaik perintah kawalan pergerakan (PKP) dialihkan bagi memahami keperluan kewangan mereka dan menawarkan bantuan.
Beliau berkata demikian dalam kenyataan akhbar yang dikeluarkan di sini semalam.
Impak daripada pelaksanaan moratorium selama enam bulan bermula 1 April lalu, Kumpulan mengalami kehilangan bersih berjumlah RM57.5 juta bagi Q1 2021.


Hari Kopi Antarabangsa Wonda tawar promosi menarik
Oleh KOSMO!

26 Ogos 2020, 10:02 pm
KUALA LUMPUR – Jenama kopi, Wonda hadir dengan pelbagai promosi menarik sempena sambutan Hari Kopi Antarabangsa Wonda yang dianjurkan buat tahun ketujuh berturut-turut dalam suasana sambutan ulang tahun kemerdekaan.
Dalam situasi norma baharu, Hari Kopi Antarabangsa Wonda membawakan sesuatu yang berbeza untuk merapatkan hubungan namun tetap mematuhi konsep penjarakan fizikal.
Naib Presiden Kanan Pemasaran dan Perniagaan Alternatif Etika, Santharuban T. Sundaram berkata, dalam situasi sekarang, ramai yang merindukan rasa kopi kegemaran dari kampung halaman dan suasana berkumpul bersama sahabat handai di kafe atau kedai kopi.
“Kami ingin mencari cara untuk mengembalikan nostalgia ini menerusi inisiatif Hari Kopi Antarabangsa kali ini,” katanya dalam kenyataan akhbar yang dikeluarkan di sini.
Melalui inisiatif berkenaan, Wonda mengeluarkan empat varian kopi Hari Malaysia dalam tempoh masa terhad, iaitu Kopi Edisi Sarawak, Kelantan, Johor dan Pulau Pinang.
Pelanggan kini boleh mendapatkan rasa unik kopi tempatan di mana-mana dan pada bila-bila masa di peruncit terpilih seperti 7-Eleven dan kedai Mesra Petronas. Selain itu, Wonda turut membawakan konsep persampelan kopi tanpa sentuh dengan meletakkan peti sejuk berisi produk Wonda di tempat terpilih seperti universiti, pejabat dan stesen LRT.
Peti sejuk itu akan terbuka secara automatik pada pukul tiga petang, memandangkan kajian menunjukkan ketika itu rakyat Malaysia mangalami fasa Blues 3 pm yang mana tahap tenaga berada pada paras terendah selepas makan tengah hari dan memerlukan sesuatu yang menyegarkan.
“Kebiasaannya persampelan kopi dilakukan oleh promoter, namun kami berpandangan cara tersebut tidak sesuai ketika ini,” katanya.


38 murid selamat tadika Pasti terbakar
Oleh KOSMO!

26 Ogos 2020, 9:28 pm
Oleh IVAN AMIRUL
TAWAU – Seramai 38 murid bersama empat guru wanita Pusat Asuhan Tunas Islam (Pasti) Nurul Hannani di Jalan Tengku Osman melalui detik cemas sebuah blok bangunan sekolah berkenaan terbakar petang tadi.
Dalam kejadian sekitar pukul 2 petang itu, semua 18 murid lelaki dan 20 murid perempuan berumur antara lima sehingga enam tahun berserta guru baru memulakan sesi pembelajaran sebelah petang.
Bagaimanapun, tindakan pantas guru-guru berjaya menyelamatkan semua murid terlibat.
Saksi yang mahu dikenali sebagai Din, 29, berkata, dia bergegas ke lokasi kejadian yang terletak kira-kira 20 meter selepas mendengar jeritan dua orang guru wanita meminta bantuan memadamkan kebakaran.
“Setibanya di bangunan itu, saya lihat memang api mula marak di bahagian suis utama tingkat satu bangunan separuh kekal berkenaan.

“Saya terus mengarahkan guru membawa semua pelajar keluar ke tempat lebih selamat sementara saya bersama rakan cuba memadamkan api.
“Namun usaha itu gagal berikutan api marak terlalu cepat sehingga merebak ke seluruh bahagian atas bangunan,” katanya ketika dihubungi.
Menurut Din, semua murid berjaya diselamatkan dan ditempatkan di Sekolah Jenis Kebangsaan Cina (SJKC) Yuk Chin.
Sementara itu, Timbalan Penguasa Bomba II Mohd Khushairy Deraman berkata, pihaknya menerima panggilan kecemasan mengenai kebakaran itu kira-kira pukul 2.06 petang sebelum 16 pegawai dan anggota dari Balai Bomba dan Penyelamat (BBP) Tawau bergegas ke lokasi kejadian.
“Kebakaran mengakibatkan sebuah blok bangunan separuh kekal musnah terbakar 90 peratus manakala dua blok premis termasuklah rumah penduduk mengalami sedikit kerosakan.
“Api berjaya dikawal sekitar pukul 2.30 petang sebelum operasi ditamatkan dua jam kemudian.
“Tiada kemalangan jiwa dan kecederaan dilaporkan dalam kejadian ini,” katanya.
Mohd Khushairy berkata, punca sebenaran dan jumlah kerugian keseluruhan ekoran kebakaran itu masih dalam siasatan. -K!ONLINE


Ekuinas lupus ekuiti dalam PrimaBaguz
Oleh KOSMO!

26 Ogos 2020, 9:34 pm
KUALA LUMPUR – Ekuiti Nasional Bhd. (Ekuinas) melupuskan 100 peratus ekuitinya dalam syarikat peneraju pembuatan produk berasaskan daging halal premium, Primabaguz Sdn. Bhd. (PrimaBaguz) berdasarkan nilai perusahaan sebanyak RM175 juta.
Ia diambil alih oleh Johnsonville International LLC (Johnsonville) yang merancang untuk meneroka hab makanan halal di dalam rantau ini.
Ditubuhkan pada tahun 1987, PrimaBaguz ialah pembuat produk berasaskan daging halal premium dan berkualiti tinggi seperti sosej, potongan daging, bebola daging, daging burger, sup dan sos.
Syarikat tersebut bekerjasama dan membekalkan produk kepada pemain industri tempatan dan antarabangsa, khususnya di dalam segmen restoran khidmat pantas (QSR), hotel, restoran dan syarikat katering (Horeca) dan juga pemborong.
Kini, PrimaBaguz menghasilkan lebih daripada 100 produk dan menawarkannya kepada lebih 15 jenama di Malaysia dan 10 negara lain.
Ketua Pegawai Eksekutif Ekuinas, Syed Yasir Arafat Syed Abd Kadir berkata, langkah tersebut menggalakkan pelaburan langsung asing dalam industri pembuatan makanan dengan Johnsonville merancang untuk menjadikan PrimaBaguz sebagai hab makanan halal mereka bagi Asia dan Timur Tengah.

Jelasnya, pelan penciptaan nilai Ekuinas untuk PrimaBaguz telah menjana pertumbuhan pendapatan sebanyak 75 peratus sejak penglibatannya pada 2013, didorong peningkatan dalam kapasiti pembuatan dan rangkaian produknya.
“Inisiatif dalam pelan ini merangkumi penambahbaikan kapasiti dan peningkatan operasi, mempelbagaikan rantaian pembuatan produk bagi memenuhi keperluan klien yang berbeza, hubungan strategik pembekal dengan rangkaian restoran makanan segera terkenal dan memperkuatkan pihak pengurusan,” katanya.


Remaja maut dihempap pokok
Oleh KOSMO!

26 Ogos 2020, 9:23 pm
Oleh IVAN AMIRUL
KOTA KINABALU – Seorang lelaki maut selepas dihempap pokok yang dipotongnya dalam kejadian di Jalan Penempatan berhampiran tangki besar simpanan air Luyang hari ini.
Dalam kejadian kira-kira pukul 12 tengah hari itu, mangsa, Rainoid Mesayun, 18, yang juga pekerja kontrak disahkan meninggal dunia di tempat kejadian.
Ketua Polis Daerah Kota Kinabalu, Asisten Komisioner Habibi Majinji berkata, pihaknya menerima laporan mengenai kejadian berkenaan menerusi panggilan kecemasan MERS 999.
“Sebaik tiba di lokasi kejadian, kita lihat memang terdapat seorang lelaki dalam keadaan terbaring dengan kecederaan parah di bahagian kepala dipercayai dihempap pokok.
“Saksi kejadian memaklumkan mangsa memotong pokok terbabit seorang diri.

“Bagaimanapun, mereka menjerit ke arah mangsa untuk melarikan diri apabila menyedari pokok berkenaan hampir tumpang.
“Tetapi mangsa lari ke arah yang salah dan terus dihempap pokok besar berkenaan.
“Mangsa mengalami kecederaan parah dan tidak sedarkan diri akibat daripada kejadian itu,” katanya ketika dihubungi hari ini.
Habibi berkata, mangsa kemudiannya disahkan meninggal dunia di tempat kejadian oleh doktor bertugas sekitar pukul 12.32 tengah hari sebelum mayat mangsa dibawa ke bilik mayat Hospital Queen Elizabeth (HQE) untuk tujuan ujian saringan Covid-19 dan bedah siasat.
Menurut beliau, kes setakat ini diklasifikasikan sebagai kematian mengejut. -K! ONLINE


Petron rugi RM69 juta akibat Covid-19
Oleh KOSMO!

26 Ogos 2020, 9:29 pm
KUALA LUMPUR – Petron Malaysia Refining & Marketing Bhd. (PMRMB) mencatat prestasi lebih baik dan berjaya mengurangkan rugi bersih kepada RM69 juta pada suku kedua 2020, berbanding kerugian RM84 juta pada suku pertama.
Ia hasil langkah rasionalisasi kos yang membawa kepada penurunan perbelanjaan operasi sebanyak 21 peratus atau penjimatan sebanyak RM14 juta, digabungkan dengan pemulihan jualan dan harga minyak pada Jun.
Bagi suku kedua 2020, PMRMB merekodkan jumlah jualan sebanyak enam juta tong, jauh lebih rendah berbanding 9.2 juta tong dalam tempoh sama tahun lalu ekoran permintaan berkurang disebabkan perintah kawalan pergerakan (PKP).
Lebihan bekalan dan permintaan rendah mengakibatkan minyak mentah Dated Brent jatuh ke paras terendah pada AS$19 (RM79.23) setong pada April, sebelum pulih sedikit pada Mei dan Jun pada harga purata AS$29 (RM120.93) setong ketika negara pengeluar minyak utama sepakat mengurangkan pengeluaran.
PMRMB mengakhiri suku kedua dengan hasil RM1 bilion berbanding RM3 bilion pada 2019 dan disebabkan kerugian inventori, syarikat mencatatkan kerugian kasar sebanyak RM68 juta berbanding keuntungan kasar RM134 juta tahun lalu.
Pengerusi PMRMB Ramon S. Ang berkata, pihaknya melihat sedikit peningkatan dalam prestasinya bermula Jun ekoran pelonggaran PKP.

“Kami berjaya mengembalikan syarikat ke paras keuntungan pada Jun setelah melalui separuh tahun pertama 2020 yang mencabar dan akan terus fokus membantu syarikat pulih daripada kesan ekonomi Covid-19 serta menyusun semula strategi untuk mengukuhkan kedudukan pasaran.
“Meskipun persekitaran mencabar, kami akan terus berkhidmat kepada pelanggan serta melindungi keselamatan pekerja dan komuniti kami dan pada masa sama, mencari peluang untuk menyumbang kepada barisan hadapan dan individu yang kurang bernasib baik dalam keadaan sukar ini,” katanya dalam kenyataan akhbar yang dikeluarkan di sini.


33 individu ditahan kes dadah
Oleh KOSMO!

26 Ogos 2020, 10:53 pm
Oleh IVAN AMIRUL
PAPAR – Seramai 33 individu berusia dalam lingkungan 20 hingga 40 tahun ditahan dalam Op Sarang Khas dijalankan sekitar daerah ini semalam.
Operasi membabitkan seramai 60 anggota dan pegawai itu dilaksanakan dengan kerjasama Ibu Pejabat Polis Kontijen (IPK) Sabah, Ibu Pejabat Polis Daerah (IPD) Kota Kinabalu, IPD Beaufort dan IPD Keningau serta IPD Tuaran.
Ketua Polis Daerah Papar, Deputi Superintendan Batholomew Ak Umpit berkata, operasi tertumpu di kawasan tumpuan aktiviti penyalahgunaan dadah yang dikenal pasti di seluruh daerah Papar.
“Seramai 70 individu diperiksa yang kemudiannya membawa kepada penahanan 33 individu melibatkan kesalahan Akta Dadah Berbahaya 1952.
“Semua individu itu ditahan selepas didapati positif dadah dan disiasat Seksyen 15(1) Akta Dadah Berbahaya 1952. Manakala tiga lagi ditahan mengikut Seksyen 39A(1) Akta Dadah Berbahaya 1952.

“Polis turut berjaya merampas kira-kira 22.10 gram dadah jenis syabu dalam operasi sama,” katanya dalam kenyataan akhbar hari ini.
Mengulas hasil mengenai operasi terbabit, Batholomew berkata, hasil saringan awal mendapati semua suspek didapati positif dadah jenis syabu dan Amphetamine.
“Kejayaan operasi ini adalah salah satu usaha pihak polis dalam menangani gejala penyalahgunaan dadah khususnya di daerah Papar.
“Oleh itu, kita meminta orang awam agar sentiasa memberi kerjasama dan menyalurkan maklumat berkaitan dadah,” katanya. – K!ONLINE


KPM nafi tawar peperiksaan UPSR, PT3 khas dalam talian
Oleh NOR IDAYU BOSRO

26 Ogos 2020, 8:04 pm
PUTRAJAYA – Kementerian Pendidikan Malaysia (KPM) tidak menawarkan peperiksaan Ujian Pencapaian Sekolah Rendah Khas (UPSRx) dan Pentaksiran Tingkatan 3 Khas (PT3x) yang diadakan dalam talian seperti tular di laman sosial.
KPM dalam satu kenyataan berkata, peperiksaan tersebut bukan di bawah kendalian Lembaga Peperiksaan dan tiada kaitan dengan KPM.
“KPM telah mengumumkan bahawa peperiksaan UPSR dan PT3 bagi tahun 2020 dibatalkan pada 15 April lalu.
“Bagaimanapun, KPM mendapati sebuah portal telah menawarkan peperiksaan UPSRx dan PT3x yang akan diadakan secara dalam talian pada bulan September dan Oktober 2020,” katanya.
KPM menegaskan, pihaknya memandang serius perkara itu kerana melanggar Akta Pendidikan 1996 (Akta 550).
“Untuk makluman, KPM telah mengambil tindakan yang sewajarnya terhadap pihak yang terlibat,” katanya.

Orang ramai terutama ibu bapa kepada murid tahun enam dan tingkatan tiga dinasihatkan agar merujuk portal rasmi KPM di http://www.moe.gov.my/dan portal Lembaga Peperiksaan di http://lp.moe.gov.my/ bagi mendapatkan maklumat yang tepat dan sahih mengenai peperiksaan yang dilaksanakan oleh KPM. – K! ONLINE


Skuad Helang Merah terima tunggakan gaji RM1.26 juta hujung minggu ini
Oleh KOSMO!

26 Ogos 2020, 8:24 pm
Oleh JAMLIAH ABDULLAH
BERITA gembira buat skuad Helang Merah dan barisan jurulatihnya menjelang aksi pertama Liga Super apabila Persatuan Bola Sepak Kedah (KFA) akan melangsaikan tunggakan gaji berjumlah RM1.26 juta pada hujung minggu ini.
Khabar tersebut diumumkan Presiden KFA, Muhammad Sanusi Md Nor tadi sekali gus diharapkan menjadi pembakar semangat kepada pasukan itu dalam menghadapi sambungan semula Liga Malaysia (Liga M) itu.
“Hujung minggu ini KFA akan bayar RM1.26 juta tunggakan gaji dan EPF (Kumpulan Wang Simpanan Pekerja). Bulan berapa tidak kira tapi kita bayar.
“Insya Allah ada penaja, jangan tanya dari mana saya ikhtiarkan dan cari (dana). Jadi pemain main jangan kalah,” katanya.
Beliau yang juga Menteri Besar Kedah berkata demikian selepas Majlis Menandatangani Memorandum Persefahaman (MoU) Penajaan Biasiswa dan Pinjaman Pendidikan antara Universiti Islam Antarabangsa Sultan Abdul Halim Mua’dzam Shah (UniSHAMS), Lembaga Zakat Negeri Kedah dan Yayasan Islam Negeri Kedah di Alor Setar semalam.

Skuad Helang Merah yang turut dihimpit masalah tunggakan lima bulan gaji, baru-baru ini menerima bayaran tunggakan sebulan gaji untuk Julai.
Pasukan Kedah dijadualkan bertemu dengan PDRM pada 29 Ogos di Stadium Bola Sepak Kuala Lumpur setelah perlawanan Liga M ditangguhkan akibat pandemik Covid-19. – K! ONLINE


Demi mencari kebenaran – Musa
Oleh KOSMO!

26 Ogos 2020, 7:44 pm
Oleh IVAN AMIRUL
KOTA KINABALU – Bekas Ketua Menteri Sabah, Tan Sri Musa Aman mahu memanfaatkan sebaik mungkin kebenaran diberikan Mahkamah Persekutuan bagi mencari kebenaran.
Musa menerusi kenyataan di laman sosial Facebooknya hari ini menyatakan beliau bersyukur permohonannya bersama 32 Ahli Dewan Undangan Negeri (ADUN) lain berkaitan penggantungan keputusan Mahkamah Tinggi Kota Kinabalu mengenai pembubaran Dewan Undangan Negeri (DUN) Sabah bakal didengar di Mahkamah Rayuan.
“Saya akhirnya diberi kesempatan membantah sepenuhnya kes ini.
“Mahkamah Persekutuan sudah memberi keizinan kepada saya meneruskan rayuan untuk diisytiharkan sebagai Ketua Menteri Sabah yang sah.
“Selain itu, Mahkamah Persekutuan turut memutuskan kes ke atas Yang di-Pertua Negeri Sabah dan Shafie Apdal bersifat tidak akademik dan harus didengar sehingga dipastikan kesahihan pemecatan saya sebagai Ketua Menteri selepas pelantikan Shafie.

“Mahkamah juga berpendapat keputusan kes ini terlalu penting bukan hanya bagi seseorang individu tetapi bagi rakyat Sabah secara keseluruhannya,” katanya.
Dalam pada itu, Musa berkata, Mahkamah Persekutuan menyatakan kes terbabit mempunyai implikasi undang-undang serts perlembagaan di peringkat persekutuan.
“Hal ini adalah tentang memperjuangkan kebenaran, keadilan dan menegakkan perlembagaan Sabah. Ia bukan hanya mengenai saya,” katanya.
Terdahulu, permohonan 33 ADUN Sabah untuk menggantung keputusan Mahkamah Tinggi Kota Kinabalu berhubung pembubaran DUN di negeri itu akan didengar Mahkamah Rayuan pada 7 September depan.
Panel tiga hakim Mahkamah Rayuan diketuai Hakim Datuk Yaacob Md Sam turut menetapkan tarikh sama untuk mendengar rayuan semua perayu terhadap keputusan Yang di-Pertua Negeri Sabah, Tun Juhar Mahiruddin, membubarkan DUN pada 30 Julai lalu. – K! ONLINE


Dua bot nelayan, kru warga asing ditahan
Oleh KOSMO!

26 Ogos 2020, 8:27 pm
Oleh ALICIA JOHNY KUEH
MIRI – Agensi Penguatkuasaan Maritim Malaysia (APMM) di sini telah menahan dua bot nelayan tempatan kelas C atas pelbagai kesalahan dalam dua kejadian berasingan pada Selasa lalu.
Pengarah Zon Maritim Miri, Kapten Maritim Md. Fauzi Othman berkata, tangkapan pertama dilakukan lebih kurang pukul 8.05 pagi oleh KM Siakap ketika menjalankan operasi OP Naga Timur pada kedudukan 4.0 batu nautika dari perairan Muara Sungai Miri.
“Hasil pemeriksaan mendapati tekong dan lima kru warga Indonesia berumur dalam lingkungan 35 hingga 53 tahun berada di atas bot berkenaan.
“Seorang daripada kru didapati tidak memiliki sebarang permit kelulusan daripada Jabatan Perikanan Malaysia,” katanya dalam satu kenyataan hari ini (26 Ogos).
Fauzi memberitahu bahawa tangkapan kedua pula dibuat pada sekitar pukul 9.00 pagi oleh Penggalang 23 yang dalam rondaan operasi OP Permai dan OP Benteng di Perairan Sibuti.

“Ketika diperiksa, tekong telah mengemukakan buku lesen yang telah tamat tempoh dan bot nelayan tersebut tidak mempunyai permit kelulusan menggunakan kru asing daripada Jabatan Perikanan Malaysia.
“Bot tersebut dikendalikan oleh tekong dan empat kru warga Vietnam berumur dalam lingkungan 34 hingga 47 tahun,” jelas beliau.
Kedua-dua bot tersebut telah diiring ke jeti Pusat Tahanan Vesel, Pulau Melayu Miri untuk siasatan lanjut.
Kes akan disiasat di bawah Akta Perikanan 1985 kerana disyaki tidak mempunyai permit kelulusan penggunaan kru bukan warganegara dan juga buku lesen perikanan yang dikemukakan telah tamat tempoh.
“Kesemua kru kedua-dua bot tersebut telah menjalani ujian saringan Covid-19 oleh pihak Kementerian Kesihatan Malaysia (KKM) sebagai langkah berjaga-jaga.
“Terima kasih diucapkan pada pihak KKM di atas perkhidmatan dan kerjasama yang telah diberikan kepada pihak kami,” tambahnya lagi.
Dalam pada itu, APMM akan terus meningkatkan penguatkuasaan undang-undang maritim di perairan Negara.
Fauzi mengalu-alukan kerjasama daripada masyarakat terutamanya komuniti maritim dalam memberikan maklumat bagi membantu APMM dalam membanteras jenayah di laut.
Sebarang aduan, maklum balas serta kecemasan di laut, orang awam bolehlah menghubungi Pusat Operasi Zon Maritim Miri ditalian 085-418204 atau Pusat Operasi Maritim Malaysia Negeri Sarawak ditalian 082-432544.


Kementerian Kewangan senaraikan 101 projek rundingan terus
Oleh KOSMO!

26 Ogos 2020, 7:39 pm
Oleh MOHD. HUSNI MOHD. NOOR
PUTRAJAYA – Kementerian Kewangan hari ini menyenaraikan 101 perolehan kerajaan secara rundingan terus (RT) bernilai RM6.61 bilion yang dilaksanakan pada pentadbiran kerajaan terdahulu.
Berdasarkan senarai diberikan, Kementerian Pengangkutan mendahului senarai tertinggi dengan empat projek bernilai RM4.47 bilion diikuti Kementerian Pertahanan (RM900 juta) dengan enam projek, lapan projek di bawah Kementerian Dalam Negeri (RM517.68 juta), 12 projek di bawah Kementerian Komunikasi dan Multimedia (RM380.12 juta) dan dua projek di bawah Kementerian Perumahan dan Kerajaan Tempatan (RM170.79 juta).
Menteri Kewangan Tengku Datuk Seri Zafrul Aziz berkata, beberapa hari yang lalu, terdapat permintaan dibangkitkan berkaitan perkongsian senarai 101 maklumat projek yang telah diluluskan melalui proses RT ini.
Beliau berkata, atas dasar mendokong urus tadbir yang baik demi ketelusan pentadbiran maka, senarai tersebut disertakan.
“Merujuk kepada soalan mengenai perolehan kerajaan secara RT ketika pemerintahan kerajaan terdahulu, saya telah menjawab di Parlimen pada 24 Ogos lalu semasa ucapan penggulungan Rang Undang-undang Pembiayaan Kerajaan (Covid-19) 2020, bahawa perolehan secara RT dibenarkan dengan kelulusan Kementerian Kewangan (MOF).

“Ini adalah berdasarkan peruntukan sedia ada di bawah Seksyen 6(1) Akta Tatacara Kewangan 1957 (Semakan 1972) dan pekeliling-pekeliling perbendaharaan yang berkaitan,” katanya dalam kenyataan hari ini.
Katanya, RT dibenarkan atas dasar proses perolehan yang memenuhi salah satu atau lebih daripada syarat-syarat yang ditetapkan termasuk
perolehan bekalan dan perkhidmatan membabitkan keperluan mendesak yang mana jika perolehan tersebut tidak dilaksanakan dengan segera, ia boleh memudaratkan dan menjejaskan perkhidmatan serta kepentingan negara.
Selain itu, katanya, syarat lain termasuk keperluan penyeragaman bagi memastikan kesesuaian penggunaan antara barangan sedia ada dengan barangan baru yang diperoleh dan satu punca bekalan atau perkhidmatan iaitu pengeluaran produk atau penyediaan perkhidmatan hanya boleh dibekalkan daripada satu sumber sahaja. -K! ONLINE


Pemandu maut dihempap lori
Oleh KOSMO!

26 Ogos 2020, 7:56 pm
Oleh ABDUL RASHID ABDUL RAHMAN
LIPIS – Seorang lelaki maut selepas dihempap lorinya sendiri dalam satu kejadian di Kampung Relai, Kerambit di sini, hari ini.
Ketua Polis Daerah Lipis, Superintendan Azli Mohd. Noor berkata, kejadian kira-kira pukul 12 tengahari itu berlaku ketika mangsa, Tan Kim Han, 29, sedang menjalankan kerja-kerja memindahkan kayu getah.
“Semasa kejadian mangsa sedang berada di atas kepala lori berkenaan sebelum ia bergerak sendiri menuruni bukit dan merempuh tebing bukit mengakibatkan lori yang penuh dengan muatan kayu getah itu terbalik.
“Akibat daripada itu mangsa telah terjatuh dan di hempap lori tersebut,”katanya di sini, hari ini.
Menurutnya, mangsa meninggal dunia di tempat kejadian dan dihantar ke Hospital Lipis untuk bedah siasat.

“Hasil bedah siasat mendapati mangsa mengalami kecederaan parah di bahagian kepala.
“Hasil pemeriksaan dan siasatan juga mendapati tiada sebarang unsur jenayah dan mangsa dihempap tayar kanan lori berkenaan. – K!ONLINE


Majikan diingatkan patuhi Akta 446
Oleh KOSMO!

26 Ogos 2020, 7:37 pm
Oleh MOHAMAD NAUFAL MOHAMAD IDRIS
SHAH ALAM- Tindakan tegas akan dikenakan kepada majikan yang tidak mematuhi Akta Standard Minimum Perumahan, Penginapan dan Kemudahan Pekerja 1990 (Akta 446), berkuatkuasa 1 Jun lalu.
Menteri Sumber Manusia, Datuk Seri M. Saravanan berkata, peruntukan itu lengkap melibatkan perumahan, penginapan dan kemudahan lain yang sesuai untuk pekerja sesebuah syarikat.
Katanya, anggota Jabatan Tenaga Kerja (JTK) akan membuat pemantuan di beberapa penginapan pekerja yang disediakan oleh pihak syarikat bagi memastikan mereka mematuhi akta berkenaan.
“Sekiranya majikan gagal patuhi peruntukan akta ini, mereka boleh didenda sebanyak RM50, 000 bagi setiap kesalahan,” katanya pada satu sidang akhbar selepas menyempurnakan lawatan kerja di Menara Top Glove, di sini hari ini.
Dalam perkembangan berlainan, Saravanan berkata, sistem E-Wages, iaitu sistem penggajian pekerja asing yang baru akan dikuatkuasakan secepat mungkin pada tahun ini.

“Melalui sistem ini, kita boleh memantau pembayaran gaji pekerja asing yang dibuat oleh pihak majikan.
“Apabila kita bercakap mengenai membela nasib pekerja, ia tidak semestinya berkaitan kemudahan penginapan, tetapi termasuk juga dari segi pembayaran gaji,” tegasnya.
Mengulas mengenai isu sekatan Jabatan Kastam dan Perlindungan Sempadan (CBP) Amerika Syarikat terhadap produk sarung tangan Top Glove, Saravanan menegaskan perbincangan masih dilakukan dengan Top Glove bagi mencari jalan penyelesaian bagi isu tersebut. -K!ONLINE


Anak kepada seorang ahli politik ditahan langgar PKPP
Oleh KOSMO!

26 Ogos 2020, 8:51 pm
KUALA LUMPUR – Anak kepada seorang ahli politik ditahan polis kerana melanggar Perintah Kawalan Pergerakan Pemulihan (PKPP) pada Sabtu lalu.
Individu tersebut ditahan di sebuah pusat hiburan di sekitar ibu kota kira-kira pukul 1.20 pagi.
Difahamkan, serbuan ke atas pusat hiburan tersebut dilakukan selepas pihak polis menerima maklumat premis itu beroperasi melebihi masa yang dibenarkan.
Selain wanita berkenaan, seramai 30 lagi individu turut ditahan dalam serbuan terbabit.
Kesemua mereka kemudiannya dibawa ke Balai Polis Taman Tun Dr Ismail (TTDI) untuk tindakan lanjut.-K! ONLINE